description: Tinco Martinus Lycklama à Nijeholt wie in Fryske jonkhear en ien fan de earste oriïntalisten yn Nederlân. Snein yn Fryslân DOK syn ferhaal.

title: Omrop TIP: Tinco Lycklama à Nijeholt

maintext: Doe't er 28 jier wie, makke er in persoanlike ûntdekkingsreis nei it Midden Easten dy't goed trije jier duorre. In skoftke nei't er werom in Nederlân wie, fêstige er him yn Cannes en skreau Lycklama in fjouwerdielich boek oer syn ûnderfiningen op dy reis. Hy garre in unike samling oan easterske skilderijen en oare dingen, dy't er yn 1877 oan it stedsbestjoer fan Cannes skonk. It waard de basis fan it hjoeddeiske stedsmuseum fan dy stêd.


description: De skoallen stride mei in eigen makke tekst op in besteande melody om de gouden mikrofoan en de tekstpriis.

title: Seis skoallen kinne har opmeitsje foar in Sjong-finale op it Saailân

maintext:
Alle basisskoallen yn Fryslân koene mei de wedstriid meidwaan, en úteinlik binne seis skoallen útkeazen om freed 29 juny yn de finale te striden om de winst. It giet om basisskoallen út Drylts, Dokkum, Drachtster Kompenije, Snits, Wytmarsum en Bûtenpost.
By Sjong moatte de bern in eigen tekst skriuwe op in besteande melody, dy't dan beoardiele wurdt troch in saakkundige sjuery. Hjiryn sitte Janneke Brakels, Wiebe Kaspers en Nynke Laverman.
De skoallen stride, krekt lykas oare jierren, om de Karin de Jong wikselbokaal. Fierder is der in brûnzen, sulveren en gouden mikrofoan foar de nûmers 3, 2 en 1. Foar de skoalle mei de moaiste tekst is der in tekstpriis.
De finale wurdt presintearre troch Raynaud Ritsma en Geartsje de Vries.

fasttext_language: fy


description: Der is noch mear jild nedich foar skouboarch De Lawei yn Drachten.

title: 4,5 miljoen reservearre foar ôfhanneling fernijbou De Lawei

maintext: Foar de ôfhanneling fan de fernijbou fan skouboarch De Lawei is 4,5 miljoen reservearre. It kolleezje fan B en W stjoert dizze wike in jierrekken oer 2017 mei in ferslach nei de gemeenteried. It finansjeel resultaat út de reguliere bedriuwsfiering is posityf ôfsletten mei 3,4 miljoen. Foar de ôfhanneling fan De Lawei wurdt no noch mear jild frijmakke. De reservepot foar risiko's fan de gemeente hie hjir al rekken mei hâlden. De ried behannelet de jierrekken op 10 july.


description: Tekoart fan krapoan twa miljoen euro sosjale wurkfoarsjenning

title: Tekoart sosjale wurkfoarsjenning fan krapoan twa miljoen

maintext: Der is in tekoart fan 1,8 miljoen euro op de begrutting fan de sosjale wurkfoarsjenning Fryslân. Dat makke wethâlder Jack Jongebloed moandeitejûn bekend yn de riedsgearkomste fan Weststellingwerf. It tekoart komt ûnder oare troch hegere leankosten. Ek de ferfierkosten foelen heger út as tocht. De gemeenteried joech justerjûn oan oerfallen te wêzen troch it nijs. De ried wol dat it deistich bestjoer fan de sosjale wurkfoarsjenning oanjout hoe't it tekoart oplost wurde kin. De partijen fiele der neat foar om no al as gemeente it probleem op te lossen.


description: It moaie waar fan maaie liket ek troch te setten nei juny. Wim hat it mei Piet oer de waarmte, de simmerfoarsizzing en de ekstremen.

title: Omrop TIP: PietCast #12 It waarme waar en de simmerfoarsizzing

maintext: It waar, ien fan de ûnderwerpen dêr't it measte oer praat wurdt. Foar de minsken dy't ynteressearre binne yn mear as allinne de foarsizzing foar de kommende dagen, is der de PietCast. In podcast mei waarman Piet Paulusma. Yn de nijste ôflevering stiet it waarme waar fan de ôfrûne tiid en de simmerfoarsizzing sintraal.


description: Eigener Melle Prins hie yn in koart pleit frege om útstel, mar de rjochter gie dêr net yn mei. Dêrom moat it kafee tongersdei middernacht de doarren slute.

title: Gjin útstel fan sluting kafee Prins: tongersdei lêste jûn

maintext:
It kafee moat ticht, om't er neffens de gemeente yn it kafee alkohol skonken wurdt oan minderjierrigen en al in langere perioade harddrugs (kokaïne) ferhannele wurdt. Kafee-eigener Melle Prins wie it net iens mei de maatregel en woe mei in koart pleit foarkomme dat syn kafee sletten wurde soe.
De rjochter giet dêr net yn mei. Dy fynt de folkssûnens en it foarkommen fan drugsgebrûk wichtiger as de omset fan it kafee. Op 5 july besjocht de rjochtbank oft it dochs mooglik om it kafee wer iepen te hâlden.
Fêste besikers fan Kafee Prins roppe op Facebook minsken op om tongersdei foar de lêste kear nei it kafee te kommen, om der in moaie tydlike lêste jûn fan te meitsjen.


description: Spitse joech de assist by de iepeningstreffer en soarge letter sels mei in rake strafskop foar de 0-4.

title: Sherida Spitse wint mei Oranjefroulju sûnder problemen yn WK-kwalifikaasje

maintext:
Yn it earste healoere kaam Nederlân noch net ta skoaren. Spitse besocht it in pear kear fan ôfstân, mar sûnder sukses. Tsien minuten foar it skoft makke Lineth Beerensteyn wol de iepeningstreffer. Nei in passke fan Spitse draaide se har goed frij en skeat se raak.
In kertier nei it skoft soarge Daniëlle van de Donk nei in moaie oanfal foar de 0-2 en direkt dêrnei skeat Shanice van de Sanden hurd de 0-3 binnen. Spitse kaam ek op it skoareformulier: sy makke der mei in strafskop 0-4 fan. Jackie Groenen bepaalde in pear minuten foar tiid de einstân op 0-5.
Troch de oerwinning bliuwt Nederlân boppe-oan stean yn de pûl om WK-kwalifikaasje. Nederlân spilet noch twa wedstriden. De earstkommende is tiisdei yn it Abe Lenstra Stadion tsjin Slowakije.


description: Ald-wethâlder Wietze Kooistra fan Opsterlân hat de earepenning fan syn gemeente krigen. Hy krige him út hannen fan boargemaster Ellen van Selm.

title: Earepenning foar âld-wethâlder Wietze Kooistra fan Opsterlân

maintext:
Ald-wethâlder Wietze Kooistra fan Opsterlân hat by syn ôfskied de earepenning krigen. Hy krige him foar 'útsonderlike bestjoerlike fertsjinsten' foar de gemeente Opsterlân. De ûnderskieding waard útrikt troch boargemaster Ellen van Selm.
Kooistra wie fjouwer riedsperioaden foar it CDA aktyf as riedslid. Dêrnei nochris trije as wethâlder. De gemeente Opsterlân skriuwt: "Wietze Kooistra hat de belangen fan de ynwenners fan Opsterlân tsjinne. Syn wurk hat de gemeente in soad opsmiten."


description: Harren learlingen helje eksamens, mar se witte net oft de bern takom skoaljier noch wol ûnderwiis krije kinne.

title: Eksamens helle, en no? Unwisse situaasje foar soarchlearbuorkerij Lyts Tolsum

maintext:
Passend ûnderwiis is in mislearre eksperimint, fynt de Twadde Keamer, mar hoe it no fierder moat, is net dúdlik. Ek net foar Lyts Tolsum. Der hawwe yntusken wol petearen west tusken gemeente Waadhoeke, de Anna Maria Schurman-skoalmienskip en konsulinten. Dy wolle in saneamde Einsteinklasse opsette: passend ûnderwiis foar bern mei autisme.
Miskien is der in ljochtpuntsje foar de jongeren fan Lyts Tolsum, want dêr soe ek plak wêze kinne foar de kategory jongeren fan Lyts Tolsum. Al mei al kin de flagge út, want in eksamen helje is in feestlike oangelegenheid.


description: De Fries waard snein yn Slovenië fjirde by syn earste wedstriid yn lange tiid. "Foar no wie dit prima", sei er by weromkomst yn Nederlân.

title: Epke nei comeback: "No wer turnje op nivo"

maintext: "Ik ha der in tiid út west en ik ha dit wykein twa kear in 'gedegen' oefening sjen litten, dus yn dy sin bin ik tefreden. It wie wat in simpelere oefening, want ik bin in bytsje oan it opbouwen." Yn syn oefening siet gjin flechtkombinaasje. "Dat wie wol de planning, mar it slagge net, want it fielde op it momint net goed. Dit wie dus noch net de folsleine oefening, mar kwa útfiering wie it prima."


description: Twa prachtige natoergebieten ûnder de reek fan Ljouwert toeristyks ûntsletten troch de fytsroute Polder2Polder.

title: Nije Polder2Polder-fytsrûte troch polders Himpensermar en Leons

maintext: Under de reek fan Ljouwert lizze twa bysûndere polders: de Himpensermarpolder, beheard troch Steatsboskbehear, en de Leonserpolder, beheard troch Natoermonuminten. Beide natoerorganisaasjes wurkje sûnt koart regionaal gear út in mienskiplik kantoar yn Wurdum wei. In fytsrûte fan 43 kilometer dy't beide polders ferbynt en it moaiste sjen lit kwa natoer en kultuerhistoarje, kin dan ek sjoen wurde as in kadootsje oan de mienskip.


description: De Harnzer band Lester Blackfield wint yn Drachten de 33e edysje fan de Lytse Priis fan Fryslân

title: Harnzer band wint 'Lytse Priis'

maintext:
De Harnzer band Lester Blackfield is sneon de winner wurden fan de 'Lytse Priis fan Fryslân', de poppriis fan Stichting Friesland Pop en de Fryske poppoadia. Yn de finale makke de dit jier oprjochte band mei in kombinaasje fan hiphop en dûnsbere rock de measte yndruk op de trijekoppige sjuery. De priis bestiet út studiotiid en in searje optredens op nijsgjirrige poadia, wêrûnder de festivals Freeze en Eurosonic/Noorderslag.
Yn popsintrum Iduna spilen fiif muzikaal tige ferskillende finalisten in set fan tweintich minuten. De fiif finalisten wiene singer-songwriter Esther de Jong, hardrockband Torrential, de Psychotic Lumberjacks en Lowland Kid. Dizze lêste band lei beslach op de publykspriis.


description: De brêge is ôfsletten fan freedtejûn oant sneontemoarn. It ferkear wurdt omlaat.

title: Krúswetterbrêge Boalsert en part A7 ôfsletten om wurksumheden Rykswettersteat

maintext:
Rykswettersteat wurket yn de nacht fan 8 op 9 juny oan de Krúswetterbrêge yn de A7 by Boalsert. Dat betsjut dat de brêge en in part fan de A7 út Snits wei rjochting de Ofslútdyk dan ôfsletten binne.
Dat is fan freedtejûn 8 juny sân oere oant sneontemoarn 9 juny njoggen oere. It ferkear wurdt omlaat fia de ôfrit Bolsward-Oost en de N359. Under de wurksemheden is ek de farwei ûnder de brêge ôfsletten. Op de brêge wurde planken ferfongen en in nije slytlaach oanbrocht.


description: Suvelbedriuw FrieslandCampina stipet de boeren dêrby. It persintaazje sit no tichtby it doel fan 2020.

title: Boeren FrieslandCampina stjoere kij faker nei bûten ta

maintext:
Hieltyd mear boeren dy't oansletten binne by suvelkoöperaasje FrieslandCampina, weidzje harren kij yn de greide. Dit jier kieze 303 melkfeebedriuwen dêrfoar.
It persintaazje bedriuwen giet dêrmei omheech fan 79 nei hast 81 persint. Dat is tichtby it doel fan 81,2 persint dat yn 2020 helle wurde moat. Dêrmei komt it persintaazje werom op dat fan 2012.
Bestjoersfoarsitter Frans Keurentjes is bliid dat hieltyd mear boeren harren kij nei bûten stjoere. "Daarmee blijft onze sector zichtbaar voor de samenleving en wordt behouden wat kenmerkend is voor het Nederlandse landschap: koeien in een groene weide."
Om dit foar elkoar te krijen hat it suvelbedriuw de leden dy't harren kij noch net bûten weidzje litte, de ôfrûne moannen benadere, advys op maat jûn en in finansjele taslach jûn.


description: Hy gie sneontejûn lang om let yn premjêre: de nije film oer de Fryske kening Redbad.

title: Premjêre film Redbad lûkt 2500 besikers

maintext:
Gijs Naber spilet de Fryske kening Redbad. Hy kaam sneontejûn op in hynder op. Aktrise Loes Haverkort wie der ek by. Sy spilet yn de film de frou fan Redbad, Frea.
Redbad is in histoarysk epos oer de kerstening. De film duorret goed twa-en-in-heal oere en is fan 28 juny ôf yn de Nederlânske bioskopen te sjen. De film hat 8 miljoen euro koste. De opnames wiene ûnder oare op It Amelân en yn de Alde Feanen.
Op de film is ek wol krityk kaam. Sa soe Redbad gjin goed histoarysk byld sjen litte fan de Fryske kening. Ek de wapens en huzen soene út de ferkearde tiid komme. Fan dy krityk lûkt regisseur Roel Reine him neat oan. Hy hat it bewust dien, seit er, om de film spannender te meitsjen.


description: De Natuerdetektive giet op 'en paad yn de Ketliker Heide op syk nei spoaren fan de das.

title: FIDEO: de Natuerdetektive op de Ketliker Heide


description: Bussjauffeurs yn it streekferfier hawwe manmachtich harren wurk dellein. Se easkje mear lean en bettere arbeidsomstannichheden, lykas mear tiid foar skoft.

title: Staking yn it streekferfier

maintext:
Bussjauffeurs yn it streekferfier hawwe manmachtich harren wurk dellein. Se easkje mear lean en bettere wurkomstannichheden, lykas mear tiid foar skoft. Fakbond CNV wol trije dagen stake. It FNV giet noch fierder, it fakbûn giet foar in staking fan ûnbepaalde tiid.
Woansdeitemoarn wurdt dúdlik as yn Fryslân alle streekferfier plat leit. Wurdfierder Tineke Witteveen fan Arriva oer de stân fan saken.


description: It teäterfestival op Skylge ferkocht dit jier 120.000 teäterkaarten. Dat binne likefolle as in jier lyn. Eins alles gie dit jier goed, seit de direksje.

title: Oerol slút 37e edysje tefreden ôf

maintext: De 37e edysje fan Oerol sit derop. It teäterfestival op Skylge waard sneintejûn ôfsletten op it Griene Strân. Krekt as in jier lyn waarden der 120.000 teäterkaarten ferkocht. Der wienen dit jier 37 teäterfoarstellings op Oerol, wêrfan't der 19 premjêres wienen.


description: Foarich jier tochten plysjes al dat der in streuper aktyf wie yn de omkriten fan De Langelille. No ha se in 61-jierrige Dútser oanholden.

title: Dútske fiskstreuper mei yllegale iel trappearre yn Fryske jachthaven

maintext:
Yn de friezer fan it fakânsjeferbliuw fan de man ha plysjes meardere pakketten oantroffen mei ynferzen iel. Se tinke dêrom dat de man al langer oan it streupen west hat. Foarich jier krige de plysje al sinjalen dat der yn it wetter om De Langelille hinne mooglik in fiskstreuper aktyf wie. Undersyk hat doe neat opsmiten, mar de plysje meldt dat der de lêste tiid wer nije meldingen kamen.
Ekstra yn de gaten holden
Yn gearwurking mei minsken fan de Fryske Utfieringstsjinst Miljeu en Omjouwing (FUMO) en minsken fan de Nederlânske Voedsel- en Warenautoriteit (NVWA) hat de plysje besletten om it gebiet ekstra yn de gaten te hâlden. Yn de nacht fan woansdei op tongersdei seagen se hoe't de man oan de gong wie mei fisktried, heakken, en aas. De man pleatste in saneamd hoekwant foar iel. Dat is in stik fiskersark dat bestiet út in lange line mei koarte dwerslyntsjes dêr't fiskheakken oan fêstsitte.
Trije hoekwanten
De oare deis is de man moarn betiid weromkaam om de fangst op te heljen. In plysje hat tegearre mei in meiwurker fan de FUMO de man oanholden doe't er mei syn boatsje de jachthaven binnenkaam. Mei de NVWA is de plysje yn it wetter op syk gong nei mear hoekwanten. Yn totaal binne der trije oantroffen. It ark is yn beslach naam. De plysje ûndersiket noch hoe lang oft de man him mei streuperij dwaande holden hat.


description: De spesjale steger foar cruiseskippen yn Harns waard snein foar it earst brûkt. De Star Breeze stuts yn Harns oan. Mar noch net alles gie goed.

title: Harns noch net folslein klear foar cruiseskippen

maintext:
Utstalling yn Entrepotgebou
Neffens de ûndernimmersferiening Ondernemend Harlingen hawwe guon winkellju harren wol sjen litte kinnen oan de cruiseskipgasten. In oantal ûndernimmers stie mei harren guod yn it Entrepotgebou, dat flak by de cruisesteger yn de Willemshaven fan Harns stiet. De ûndernimmersferiening hopet yn de takomst iepen te kinnen as der ekstra gasten ferwachte wurde fan cruiseskippen. "Er wordt samen met de ondernemers gekeken welke wensen en behoeften er zijn en hoe we daar in gezamenlijkheid goed op in kunnen spelen. Mogelijk hoort openstelling van de winkels op tijden dat deze gesloten zijn daar dan ook bij", lit de feriening witte.


description: Der binne troch it fallissemint fan Schalke Auf Tournee tal fan Fryske jonge fuotballers dupearre. It bedriuw dat it evenemint organisearre komt út Haulerw

title: Fryske jonge fuotballers dupearre

maintext: It ynlisjild is al wol hielendal betelle. It Schalke Auf Toernee evenemint is in fuotbalclinic fan ien, twa of trije dagen mei ûnder oaren in besite oan it stadion fan Schalke 04. Under oaren by fuotbalclub VV Langesweach binne bern dy't harren opjûn hiene foar de clinic en ek by VVWWS út Wurdum binne tal fan bern dupearre.


description: It giet om fiif plestik pûden mei asbest, dy't snein oantroffen binne yn it gers yn it bosk.

title: Plysje fynt asbest yn bosk Droegeham

maintext: Yn de Hossebosk by Droegeham binne jiskepûden mei asbest fûn. Yn de bosk boartsje in soad bern en de plysje hat it dêrom oer in libbensgefaarlike situaasje. De plysje freget him ôf wêrom't de pûden yllegaal stoarten binne, want yn de gemeente Achtkarspelen kinne je asbest fergees nei it stoart bringe. De plysje freget tsjûgen om harren te melden.


description: Breed draachflak is yn sa'n yngewikkeld dossier te folle frege, neffens Klaas Kielstra.

title: Deputearre Kielstra oer Nij Hiddum-Houw: "Ik ha net faald"

maintext:
Deputearre Kielstra fynt net dat er faald hat, no't der yn de streek kwalik draachflak is foar it wynpark Nij Hiddum-Houw. Tiisdei is de tumultueuze gong van saken by de harksit besprutsen yn it kolleezje fan Deputearre Steaten. Oan it foarstel nei Provinsjale Steaten sil Deputearre Steaten lykwols neat feroarje.
Moandei gie in grut part fan de oanwêzigen lilk fuort by de harksit oer it wynpark Nij Hiddum-Houw. De swier teloarstelde ynsprekkers krigen it gefoel dat se om 'e nocht ynsprutsen hiene.
Neffens Kielstra hat hy it maksimale derúthelle, om de streek yn 'e mjitte te kommen. Breed draachflak is yn sa'n yngewikkeld dossier te folle frege, neffens de deputearre: "Akseptaasje is it measte wat je noch berikke kinne."


description: Neidat it Waadeilantsje It Gryn oan de rânen fersterke is, wurdt no ûndersocht hoe't it mei fûgelpopulaasje is. Kinne de fûgels wol oan fisk komme om de jo

title: FIDEO: Mei de fûgels meisjen op It Gryn

maintext:
De ûndersikers hâlde de koloanje grutte stins goed yn de gaten. Grutte fraach is wêrom't de grutte stirns minder manmachtich briedt op It Gryn, wylst se wol in soad op Teksel sitte. Spilet de oanfier fan fisk foar de stirnzepykjes miskien in rol? De ûndersikers hâlde by hokker fisksoart (hjerring of sânspjirring) it faakst oanfierd wurdt, hoe faak oft dy fisk oanfierd wurdt en hoe grut oft de fisk is.
Fierders besjogge de ûndersikers oft de fisk wol by de stirnzepykjes terjochte komt. Seefûgels, dy't wat assertiver binne, pikke de fisk faak foar de oare fûgels wei en dêrtroch moatte de stirnzepiken honger lije.


description: De plysje hâldt de twa oanhâlden manlju ferantwurdlik foar minstens fjirtich ynbraken. Mooglik giet it om mear as hûndert.

title: Duo fertocht fan tsientallen ynbraken by âlderein yn it Noarden

maintext:
Tusken jannewaris en april makke it twatal fan 19 en 39 jier yn ús provinsje slachtoffers yn ûndere oare Drachten en It Hearrenfean. De ynbrekkers hiene it foaral foarsjoen op kwetsbere senioaren yn wensoarchkompleksen, mar ek op selsstannich wenjende âlderen.
Mear as hûndert
It duo waard op 22 maart op 'e die betrape by in ynbraak yn Alkmaar. Sûnt dy tiid sitte beide manlju fêst. By it ûndersyk nei dizze ynbraak kaam de plysje derachter, dat de fertochten oan folle mear saken keppele wurde koene. De plysje is wis fan fjirtich ynbraken, mar nei alle gedachten giet it om mear as hûndert.
Rjochtsitting
Op 3 july is der in pro-formasitting tsjin de manlju ynpland by de rjochtbank Noard-Nederlân. De saak wurdt dan noch net ynhâldlik behannele.


description: Op it hiele terrein mei net mear smookt wurde. Sportbedriuw BV Sport wol der sa foar soargje dat bern smookfrij opgroeie kinne.

title: Sportsintrum It Gryn yn Stiens Smookfrij

maintext:
Nei swimbad de Blauwe Golf yn Ljouwert wurdt no ek it terrein om sportsintrum It Gryn yn Stiens hinne smookfrij. Op it hiele terrein mei net mear smookt wurde. Dat jildt ek foar de sinnegreide en de bûtenbaden.
Sportbedriuw bv Sport is behearder fan It Gryn. De organisaasje hat koartlyn in oerienkomst ûndertekene om derfoar te soargjen dat bern smookfrij opgroeie kinne. BV Sport wol al syn akkommodaasjes smookfrij meitsje. De organisaasje besjocht yn gearwurking mei ferskate sportklups nei mooglikheden om dat foar elkoar te krijen.


description: Trije Winsumers wolle yn alle Fryske alve stêden twa kilometer swimme om jild op te heljen foar ûndersyk nei kanker.

title: Winsumer manlju swimme Alvestedetocht mei mei Maarten van der Weijden

maintext:
Wat makket it swimmen yn iepen wetter oars as yn it swimbad?
"Yn in wetter sjochst hast neat, it wetter is troebel en lang net sa helder as yn it swimbad. Boppedat stiet der in streaming yn it wetter, at de slûs by Harns iepen stiet fernimme wy dat drekst, dan geane wy earst in ein yn 'e streaming op. Fan de wyn hawwe wy net safolle lêst, ek rein makket neat, wiet binne we dochs al."
Fan 't winter hawwe de manlju oefene yn it swimbad en benammen fokusse op de de technyk. No mei it waarmere waar kin der gewoan yn it iepen wetter oefene wurde.


description: Provinsje stipet gemeenten mei jild om Frysk belied te meitsjen.

title: Deputearre Sietske Poepjes: "Provinsje is taalskipper foar it Frysk"

maintext:
Fryske gemeenten ha net yn alle gefallen de ekspertize of de tiid om goed mei de Fryske taal om te gean rjochting harren ynwenners. Dat is de reden dat de provinsje harren finansjeel temjitte komt.
Dat sei deputearre Sietske Poepjes woansdei yn Provinsjale Steaten nei fragen fan de VVD. Dy partij woe opheldering fan de rol as 'suikeroom' fan de provinsje. Deputearre Poepjes seit as 'taalskipper foar it Frysk' te operearjen. Guon gemeenten ha krekt in weryndieling meimakke en misse dêrtroch de tiid. Oaren ha net genôch saakkundigen yn hûs. De provinsje hat 450.000 euro foar de gemeenten beskikber steld.
Op it stuit ha de gemeenten Hearrenfean (13.500 euro), Smellingerlân (15.000 euro) en Achtkarspelen (40.000 euro) foar it meitsjen fan belied oer de Fryske taal krigen.


description: Leararen yn it basisûnderwiis gean der behoarlik op foarút. Der is in akkoart berikt oer in nije CAO. Dochs wurde der nije stakings oankundige.

title: CAO-akkoart yn it basisûnderwiis, dochs nije aksjes oankundige

maintext:
Der is in akkoart berikt oer in nije CAO foar it basisûnderwiis. Yn Fryslân is der yn febrewaris noch staakt om ta bettere ôfspraken te kommen. De masters en juffen krije der no jild by; sa gean de salarissen mei 2,5 prosint omheech en ferdwynt de leechste salarisskaal. Ek krije sy der yn ien kear 750 euro by.
Mar der is noch hieltiten in grut ferskil mei wat harren kollega's yn it foartset ûnderwiis krije. Dêrom wurdt der yn septimber dochs wer staakt om de polityk sa fier te krijen dat dêr noch mear oan dien wurdt. De reewilligens om te staken nimt by guon skoallen no wol wat ôf, seit Wendy Alberts-Jorritsma fan PO-in-actie yn Fryslân.


description: Timpaan, dy't dat no docht, krijt dêrom tenei gjin subsydzje mear.

title: Weststellingwerf wol it wolwêzenswurk oars opsette

maintext: Wolwêzensorganisaasje Timpaan rekket de subsydzje kwyt dy't it krijt fan de gemeente Weststellingwerf. Reden is dat de gemeente it wolwêzenswurk oars organisearje wol.


description: It oantal oanmeldingen foar it Grut Frysk Diktee giet boppe de ferwachtingen út, it plein is hast fol.

title: Mear as 500 oanmeldingen foar Grut Frysk Diktee: “Boppe ús ferwachtingen út”

maintext: Al mear as 500 minsken hawwe har oanmeld foar it Grut Frysk Diktee. De organisaasje is út de skroeven mei it no al beheljen fan dat grutte oantal. It Grut Frysk Diktee hat dit jier in oare opset en fynt plak op 21 juny op it Aldehoustertsjerkhôf yn Ljouwert. Elkenien mei meiskriuwe oan it diktee yn in ultym stribjen om ta in rekôr te kommen.


description: Ricardo Floris hat de Mar-athon yn Snits wûn. De winnende tiid wie 2:36:05.

title: Ricardo Floris wint Mar-athon Snits

maintext:
Ricardo Floris fan Maastricht hat sneontejûn de Mar-athon yn Snits wûn. Syn winnende tiid wie 2:36:05. It twadde plak wie foar Roelof Oostra út Mantgum, dy't mear as trije minuten letter binnenkaam. It tredde plak wie foar Willem de Boer, dy't 2:42:50 nedich hie.
It rekôr fan Jan Venhuizen, 2:35:42, bliuwt dus nei de edysje fan 2018 stean.


description: De supporters kamen woansdeitejûn nei it stedhûs yn Ljouwert. Dêr hawwe se dúdlik makke dat der mar ien opsje is: it nije stadion moat der komme.

title: Byienkomst Cambuursupporters by stedhûs lûkt sa'n 150 fans

maintext: Wethâlder Henk Deinum en boargemaster Ferd Crone sprutsen de fans ta. Ek spruts in wurdfierder fan de trije supportersklups har soargen út oan de gemeenteriedsleden. Tagelyk is der in brief opsteld, dy't ferstjoerd is nei Henk Deinum, Jan Anker fan it WTC-kompleks, en de beide partijen út de stadionûntwikkelingskombinaasje: bougroep Dijkstra Draisma en Wijckerveste. "Zonder de komst van een nieuw stadion is het niet de vraag óf Cambuur failliet gaat, maar wanneer", falt dêryn te lêzen.


description: Mei in digitale fakânsjekaart nûget aksjegroep Tsjingas de Twadde Keamer út om te praten oer de gasboarringen yn Nij Beets.

title: Aksjegroep wol mei Twadde Keamer om tafel en stjoert fakânsjekaart

maintext: Mei in digitale fakânsjekaart hat Tsjingas út Nij Beets de Twadde Keamer útnûge om te praten oer de gasboarringen yn it doarp. De aksjegroep wol dat boarringsbedriuw Vermilion him werom lûkt en gjin proefboarringen mear begjint.


description: In deade potfisk is nei Harns sleept, om dêr ûndersocht te wurden.

title: Deade potfisk nei Harns sleept

maintext:
De deade potfisk is nei Harns sleept. De fisk gie tiisdei foar de kust fan Den Helder dea. It bist waard moandei ûntdutsen. It wie swak en koe hast net swimme. De rêdingsaksje dy't opsetten waard hat net mear holpen.
By deade fisken langer as trije meter giet it saneamde walfiskprotokol yn, wêrby't it ministearje fan Lânbou en Natuer ynskeakele wurdt.


description: De 30-jierrige fuotballer Reza Ghoochannejad hâldt nei de útskeakeling fan Iran op it WK op as internasjonal foar syn lân.

title: Reza hâldt op by Iran

maintext:
Fuotballer Reza Ghoochannejad hâldt nei de útskeakeling fan Iran op it WK op as ynternasjonal foar syn lân. De 30-jierrige oanfaller makke dat bekend op syn Instagram-account. Yn 43 ynternasjonale wedstriden makke Reza 17 doelpunten.
De spits spile it ôfrûne seizoen noch foar SC Hearrenfean, mar kaam op it WK net yn aksje syn lân. Yn in pûl mei Spanje, Portugal en Marokko slagge it Iran net om ronde fierder te kommen. Reza spile yn it ferline ek foar SC Cambuur.


description: SC Hearrenfean begjint it nije seizoen yn de earedifyzje op freed 10 augustus yn Zwolle.

title: SC Hearrenfean en SC Cambuur begjinne it nije seizoen mei in útwedstriid

maintext: SC Hearrenfean begjint de kompetysje yn de earedifyzje op freed 10 augustus mei de útwedstriid tsjin PEC Zwolle. Dat stiet yn it konseptprogramma fan de KNVB. De wike dêrnei folget de earste thúswedstriid. Op snein 19 augustus is Vitesse de tsjinstanner. SC Cambuur begjint de kompetysje yn de earste difyzje ek mei in útwedstriid. Op freed 17 augustus is NEC yn Nijmegen de tsjinstanner. Op freed 24 augustus spilet Cambuur yn it eigen stadion tsjin Jong AZ.


description: It giet om tsientallen kilometers dyk tusken de Lauwersmar en Koehoal. Der moat fan alles oan dien wurde.

title: Grutste put ea foar Wetterskip Fryslân: fersteviging seedyk kostet 300 miljoen euro

maintext:
It trajekt tusken Koehoal en de Lauwersmar is op meardere punten ôfkard. De beklaaiïng fan de dyk, it asfalt en it gers, is net goed mear. En de saneamde macrostabiliteit ek net. Dat betsjut dat stikken fan de dyk fuortskowe kinne as de druk te heech wurdt.
It projekt wurdt yn meardere fazen útfierd. Oant 2023 wurdt der wurke oan de plannen. Yn 2028 moat alles klear wêze.
Oant no ta wie de dykfersteviging fan It Amelân it grutste projekt dat it wetterskip oanpakt hat. Dat koste neffens it wetterskip yn totaal 77 miljoen euro.


description: Foar fierdere groei fan it tsiismerk De Fryske sil it bedriuw gearwurkje mei de grutste tsiishannel fan Nederlân.

title: Tsiis fan De Fryske troch gearwurking aanst ek bûten Fryslân te krijen

maintext:
It tsiismerk De Fryske yn Aldemardum wol fierder útwreidzje en is dêrom in gearwurking oangien mei de grutste tsiishannel fan Nederlân, Zijerveld út Bodegraven. De Fryske is in suvelmerk dat allinnich tsiis makket fan molke fan boeren dy't in soad rekken hâlde mei biodiversiteit, greidefûgels en lânskip. De merk siet oant no ta benammen yn Fryslân en it noarden fan Nederlân.
Troch de gearwurking kin de tsiis aanst ek yn de rest fan Nederlân makliker op de merk komme en sels ek it bûtenlân berikke. De tsiis wurdt benammen yn tsiisspesjaalsaken ferkocht.


description: Twa auto's klapten op de krusing fan de N918 mei de N919 Weperpolder opelkoar. De bestjoerders kamen mei de skrik frij.

title: Ungelok soarget foar flinke skea yn Easterwâlde

maintext: Op de krusing fan de N918 mei de N919 Weperpolder by Easterwâlde binne tongersdeitemoarn twa auto's opelkoar botst. De krusing is koartlyn noch oanpakt om de ferkearsfeiligens te ferbetterjen. Ien fan de bestjoerders soe de krusing oerstekke en seach dêrby nei alle gedachten de oare auto oer de holle. In oanriding wie it gefolch. Meiwurkers fan in ambulânse hawwe de bestjoerders kontrolearre. Se hiene gjin ferwûnings.


description: It hynder wie moandei te wetter rekke by de Pim Mulierstrjitte. Mei help fan de brânwacht koe it bist it wetter út helle wurde.

title: Brânwacht hellet hynder út de sleat yn Snits

maintext: De brânwacht hat yn Snits in hynder út it wetter helle. It bist wie moandei yn in sleat telâne kaam by de Pim Mulierstrjitte. Hoe't dat barre koe, is net dúdlik. De brânwacht waard oproppen om it hynder wer út it wetter te heljen. Mei in grutte groep minsken koenen se it bist wer de wâl op lûke.


description: De rûte nei de Fryske haadsted sit fol hobbels en kûlen

title: Hobbeljende dyk nei Ljouwert

maintext: By tankstation de Smarpot oan de A32 lit in frachtweinsjauffeur witte dat hy de dyk ek as min ûnderfynt. "Ik merk it mei it stjoeren en ek yn de rêch", seit sjauffeur Van der Linden. In oare bestjoerder merkt der neat fan. "It falt wol mei, en nei It Hearrenfean is it ek al wer foarby", seit Reitsma.


description: Hurdfytser René Hooghiemster is sneon twadde wurden yn de Ronde fan de Kompenije. Winner waard Peter Schulting.

title: René Hooghiemster twadde yn Omloop fan de Kompenije

maintext:
Hurdfytser René Hooghiemster is sneontejûn twadde wurden yn de Ronde fan de Kompenije. De Snitser waard op de streep mei lyts ferskil klopt troch Peter Schulting. It tredde plak wie foar Ronald Kruijer.
De Omloop fan de Kompenije is in wedstriid oer 80 kilometer. Sneon stie alwer de fyftjinde edysje fan de wedstriid op it programma.


description: Thewis Hobma fan Harns is dwaande mei syn lêste keunstje as fierljepper: hy hâldt der nei dit jier mei op.

title: FIDEO: Thewis Hobma tige suksesfol yn ôfskiedsjier

maintext: Thewis Hobma fan Harns is dwaande mei syn lêste keunstje as fierljepper. Hy is 34 jier en wol mear tiid foar syn gesin en oare saken meitsje. It ljeppen giet lykwols better as ea; hy wûn oant no ta fjouwer fan de fiif fierljepwedstriden.


description: It is de bedoeling dat de sinnepanielen op termyn safolle stroom opwekje, dat de dyk enerzjyneutraal wurdt.

title: Rykswettersteat wol driuwende sinnepanielen by de Ofslútdyk

maintext: Rykswettersteat wol op de Iselmar driuwende sinnepanielen ynstallearje. Dy moatte lâns de Ofslútdyk komme. It is de bedoeling dat de sinnepanielen op termyn safolle stroom opwekje, dat de pompen yn de dyk gjin stroom út oare bronnen mear brûke. As it wetterpeil yn de Iselmar te heech is, pompe dy pompen it wetter de Waadsee yn.


description: De 27-jierrige man ûntduts dat syn freondinne it mei in oar hâld.

title: Dokkumer moat acht moannen de sel yn om mishanneling fan eks-freondinne

maintext:
Oanlieding foar de mishanneling wie dat de man ûntduts dat syn freondinne it mei in oar hold. Se hie al sein dat se by him wei woe. Doe't se har guod opheljen kaam, gie de Dokkumer 'oer de reade'. Hy sloech en skopte har ek tsjin de sliep.
Neffens de rjochtbank die hy dat sûnder rekken te hâlden mei de swiere gefolgen dy't de mishanneling hawwe kinne soe. Hy wie ek earder al feroardiele foar it mishanneljen fan syn freondinne. Hy moast him doe behannelje litte fan de rjochter, mar hold him net oan de ôfspraken. Ek no moat de man him nei syn detinsje behannelje litte fan de rjochter. Boppedat krijt er in kontaktferbod mei syn eks en moat er har 2000 euro betelje.


description: Minsken dy't in wenning sykje kinne no mei ien ynskriuwing reagearje op alle beskikbere wenningen.

title: Wenningkorporaasjes sette útein mei wenromtebemiddeling

maintext: De nije webside hat neffens de koperaasjes in soad foardielen. It hiele proses fan it sykjen nei in hierwenning oant it tekenjen fan in hierkontrakt is koarter en ienfâldiger wurden. Minsken dy't in wenning sykje fyne makliker in nije wenning. Sa kinne minsken harren ynkomstenferklearing uploade nei de webside. It ynskriuwen op 'e side is fergees.


description: Jesse Looijenga fan Tytsjerk wachte op in telefoantsje fan skoalle mei de eksamenútslach, doe't ynienen minister fan Underwiis Arie Slob by him kaam

title: Minister Slob lokwinsket Jesse Looijenga mei diploma

maintext:
Lykas tûzenen learlingen, siet de Tytsjerkster Jesse Looijenga woansdei fol spanning op 'e bank te wachtsjen op in telefoantsje fan syn skoalle. Mar doe gie de doarbel: minister fan Underwiis Arie Slob stie by him op de stoepe om him te felisitearjen mei syn VMBO-T-diploma.
Jesse is út alle slagge learlingen útkeazen, om't er in spesjaal ferhaal hat. Jesse hat in spiersykte, wêrtroch't syn skoaltiid lang net altyd maklik wie. Dochs is Jesse sûnder problemen slagge. Hy hat sels de HAVO-drompel helle. In hiele prestaasje, fûn ek minister Slob.


description: Op it festivalterrein is in spesjale ynformaasjestand fan LF2018 en meiwurkers fan Kulturele Haadstêd fytse it eilân oer om promoasje te meitsjen.

title: Oerol-besikers wurde waarm makke foar Kulturele Haadstêd

maintext: Besikers fan it Oerol-festival wurde waarm makke foar de foarstellings fan Kulturele Haadstêd op de fêste wal. Op it festivalterrein op Skylge is in spesjale ynformaasjestand fan LF2018. Boppedat fytse meiwurkers fan Kulturele Haadstêd it eilân oer om promoasje te meitsjen en besikers oer te heljen nei Fryslân te kommen at Oerol foarby is. Ien fan harren is Johannes Keekstra.


description: Oerol wol ferjonge, mar net eltsenien is dêr bliid mei. Hjoed is de 37ste edysje fan it festival iepene.

title: Ferjonging Oerol falt ferkeard by guon Freonen fan Oerol

maintext: Freed is de 37ste edysje fan it Oerol-festival losgien. It festival mei tsientallen teäterfoarstellings en optredens duorret tsien dagen. Der wurde mear as 50.000 minsken ferwachte.


description: Alderwetske typmasinen rattelje as wie it 1965 op it Oerol-festivalterrein de Betonning op Skylge. It literêre tydskrift De Moanne hat dêr har kamp opslein

title: FIDEO: Fryslân Hjoed fan Oerol ôf

maintext:
By De Moanne tikke de minsken yntusken stadichoan fierder. Ien fan de tikjende bern hat wol in oplossing foar de problemen fan it famke út it begjin: "Dan ga je terug naar die letter en tik je er de goede gewoon bovenop." It is drok yn it redaksjelokaal op de Betonning. Der bin altyd minsken oan it tikjen. De ferhalen stapelje har ek op. Meiwurkers fan it lokaal spanne in ekstra tried. Dêr wurde de ferhalen oan ophong.
Der sit gedichten by, eroatyske ferhalen, belibbenissen op it eilân en bekentenissen. By de measten stiet gjin namme. Skreaun troch ien fan de tûzenen Oerolgongers dy't Skylge dizze wike befolkje.


description: De brân yn it âlde kantoar fan de belestingtsjinst soarge foar in soad reek yn Ljouwert. De brânwacht lit sjen hoe't dy mjitten wurdt.

title: FIDEO: Hoe mjit de brânwacht reek by in brân?

maintext: "We wisten net hoe gefaarlik it wie", fertelt wurdfierder Frits Mostert fan it MCL. Nei in gearkomste waard al gau besletten om de operaasjes stop te setten. Flak dêrnei kaam de mjittsjinst fan de brânwacht út Bûtenpost nei it MCL. Op it dak fan it sikehûs waard de reek mjitten. Yn de fideo sjogge je hoe't de brânwacht dat docht.


description: Anton van der Werff (80) is de ûntwerper fan de Staverse Kotter, in skipstype. Hy krige it lintsje sneon út hannen fan boargemaster Magda Berndsen.

title: Keninklike ûnderskieding foar ûntwerper fan Staverse Kotter

maintext: Starumer Anton van der Werff (80) is sneon keninklik ûnderskieden. Van der Werff is de ûntwerper fan de Staverse Kotter. Fan dat type skip waarden tusken 1970 en 1996 in lytse 130 eksimplaren makke.


title: FIDEO: Lúkse cruiseskip Star Breeze yn de haven fan Harns

maintext: It cruiseskip Star Breeze fan goed 134 meter lang brocht snein in besite oan de haven fan Harns. It lúkse cruiseskip kaam sneintemoarn om acht oere hinne oan; om trije oere hinne fear de Star Breeze wer fierder. It skip makket in grutte reis fan Amsterdam nei Stockholm. It wie de earste kear dat sa'n grut cruiseskip de haven fan Harns oandie.


description: Tolve manlju en fjouwer froulju wolle de nije boargemaster fan Súdwest-Fryslân wurde.

title: Foar boargemaster fan Súdwest-Fryslân binne 16 gadingmakkers

maintext:
By de gadingmakkers binne fjouwer VVD'ers, trije fan de PvdA, twa fan it CDA, twa fan D66 en ien fan de ChristenUnie. Der binne ek trije sûnder partij en ien fan in lokale partij.
Seleksje
De earste seleksje foar de funksje fan boargemaster fan Súdwest-Fryslân wurdt makke troch kommissaris fan de Kening Arno Brok. Hy bepraat syn seleksje mei de gemeentlike fertrouwenskommisje.
De gemeenteried beslút úteinlik hokker twa kandidaten oan de minister fan Binnenlânske Saken foarlein wurde en yn hokker folchoarder. Doel is dat yn septimber in nije boargemaster beneamd wurdt, as opfolger fan waarnimmend boargemaster Magda Berndsen, dy't Hayo Apotheker opfolge.


description: De ynfloed fan spuiwetter is neffens advokaat Tjalling van der Goot net goed besjoen.

title: Eigener Heeres yn kassaasje yn dongsilodrama Makkingea

maintext: De dongsilosaak dêr't yn 2013 trije minsken by om it libben kamen, krijt in juridysk ferfolch. Advokaat Tjalling van der Goot giet yn kassaasje by de Hege Rie tsjin de útspraak fan it gerjochtshôf njoggen dagen lyn. It gerjochtshôf naam de eask fan it Iepenbier Ministearje oer: de direkteur fan it belutsen skjinmakbedriuw út Abbegea waard feroardiele ta in wurkstraf fan 240 oeren, ien jier sel ûnder betingst en in jildboete fan 100.000 euro.


description: Dronken besikers gean elkoar te liif yn in kafee, twa fan har fjochtsje dêrnei bûten noch even fierder.

title: Nachtlike fjochtpartijen op it Ruterskertier yn Ljouwert

maintext:
De plysje moast tiisdeitenacht yn aksje komme op it Ruterskertier yn Ljouwert. Tsjin healwei trijen bruts der yn in kafee in fjochtpartij út tusken twa groepen. Beide groepen wiene neffens de plysje swier ûnder ynfloed fan drank. Om dy reden waarden de groepen nei hûs stjoerd en waard der net direkt oanjefte opnaam. Wol krige in 25-jierrige ynwenner fan de gemeente Súdwest-Fryslân in proses-ferbaal fanwege iepenbier dronkenskip.
Even letter giene twa belutsenen by de fjochtpartij opnij mei elkoar op 'e fûst. Ien fan har, in 22-jierrige Ljouwerter, krige dêrop fan de plysje in proses-ferbaal foar it fersteuren fan de iepenbiere oarder.


description: De bruorren Halbertsma betochten yn 1822 Gabe Skroar. Hast twahûndert jier letter past dit personaazje op syn betinkers.

title: Iepenloftspul Grou: Gabe Skroar past op de bruorren Halbertsma

maintext:
In djipsinnige dûmny, in trochdriuwerige ûndernimmer, in drinkende en dichtsjende dokter en in houtkeapman. It is in bysûnder stel, de bruorren Halbertsma fan Grou. Yn dit stik, skreaun troch Bouke Oldenhof, wurdt boarte mei de histoarje, sûnder de wierheid geweld oan te dwaan.
De haadpersoan
Gabe Skroar, de kreupele kleanmakker spile troch Freark Smink, moat op it stel passe. Dat hat er heit en mem tasein krekt foar harren dea. Mar se binne jong, en fleane alle kanten op. It binne de gedichten en de ferhalen dy't har bine.
Dat jildt dan wer net foar de keapman, want dy docht net oan ferhalen. De fraach yn dit stik is oft se byinoar komme. Binne it de houliken en feesten dy't se tichter bymekoar bringt? Of de driging fan earmoed en dea?


title: Kabine frachtwein yn 'e brân by Marsum

maintext:
By Marsum is tiisdeitemiddei de kabine fan in frachtwein folslein útbrand. De sjauffeur murk ûnder it riden dat de kabine ynienen begûn te brânen. Dêrop sette hy de frachtwein oan 'e paralleldyk fan de N31 by Marsum.
De kabine fan de frachtwein is troch de brân folslein útbrând. De trailer rûn ek skea op, mar is net ferlern gien. Oer de oarsaak fan de brân is noch neat bekend.


description: Prinses Margriet wie tongersdei op besite by in sylkamp foar bern mei kanker op De Feanhoop.

title: Prinses Margriet by sylkamp foar bern mei kanker op 'e Feanhoop

maintext: Prinses Margriet hat tongersdei in besite brocht oan in sylkamp foar bern mei kanker op 'e Feanhoop. It gie om in saneamd Vakantiekamp Zomerzotheid, sa makke de Rijksvoorlichtingsdienst (RVD) bekend. Zomerzotheid is ien fan de fakânsjekampen fan de Stichting Kinderoncologische Vakantiekampen (SKOV), dêr't Margriet beskermfrou fan is.


description: De nije klimaatwet is in stap yn de goede rjochting. Boargers moatte witte, wêr't se oan ta binne, sizze saakkundigen.

title: "Klimaatwet is stap yn goede rjochting foar dúdlikheid boargers"

maintext:
De nije klimaatwet, dy't ynkoarten presintearre wurdt, is in stap yn de goede rjochting. Dat tinke ferskate minsken dy't dwaande binne mei duorsumens en klimaat, sa as Houkje Rijpstra fan Circulair Friesland, Bouwe de Boer fan Fossylfrij Fryslân en Jan Rotmans, klimaatspesjalist en professor oan de Erasmus Universiteit yn Rotterdam.
Neffens harren is it wichtich, dat dúdlik oanjûn wurdt dat it gas ynkoarten in stik djoerder wurdt en dat der hiel hurd wurke wurde moat om huzen fan it gas ôf te heljen. Boargers moatte witte, wêr't se oan ta binne. Rijpstra seit wol dat it net te fluch kin. Rotmans jout oan dat it op dit stuit yn alle gefallen fierstente traach giet.


description: "Ien fan ús jonges giet in konfrontaasje net gau út 'e wei en as er syn fûsten rôlet, is er ek net te beroerd om dy te brûken."

title: Kollum: "Brutsen hert"

maintext:
Nei it lêste akkefytsje, dat wolris hiel raar ôfrinne kinnen hie omdat de tsjinstanner in mes luts, ha ik sein dat er him tenei earst de fraach stelle moat oft mem, ik dus, wol bliid fan sokke aksjes wurdt. En as dat net sa is, dan moat er der by weirinne. Want stel dat it mis giet, dan sitst der as âlden ek mei opskipe.
Ik ha in hekel oan rûzjes en konflikten mar as ik al om my hinne reagje, dan is dêr in goede reden foar. Sa wiene wy in kear yn in disko op De Lemmer nei it skûtsjesilen en wylst ik stie te dûnsjen, siet der in frjemde keardel oan myn kont. Ik ha my omdraaid en him in allemachtige stomp yn syn búk jûn. Dêr hie er net op rekkene en ik ha gjin lêst mear fan him hân.
De knokpartijen yn Berltsum kin ik my ek noch wol heuge. Meastal wie dat op 'e dyk as we op de buorrelbus stiene te wachtsjen. Mar dat wie altyd wol fermaaklik om te sjen omdat dy manlju dan sa smoar as in aap wiene en amper mear op 'e poaten stean koene, lit stean elkoar in klap ferkeapje. Mei doarpsfeesten giet it ek gauris mis en dan is it moai dat der befeiliging yn 'e buert is.
Hoe't it sa út 'e klauwen rinne koe by Frou Rock, begryp ik dan ek net want dêr wie ek befeiliging by. Dochs is it wol bard en binne der twa jonges yn elkoar slein, wylst se net witte wêrom. It is need gien en ik hoopje dat se gau opknappe en it fertrouwen werom krije. Ik tink dat dat de grutste útdaging is as soks je oerkomt.
Ik hoopje ek dat de jonges dy't it dien ha der in soad spyt fan ha en ynsicht yn harren gedrach krije sadat se it net wer dogge. Mar as ik sokke berjochten sjoch dan tink ik ek foaral oan de memmen fan beide kanten. En as der gjin memmen binne, dan binne der grif oare neisten dy't der kapot fan binne. In brutsen noas of hân kinne se yn it sikehûs wer oplaapje, mar in stikken hert hielet net sa gau.
As der eat slims mei dyn bern bart, dan brekt dyn hert. Miskien is it net te sjen, mar fielst it wol. Neffens my makket it net út oft se no dieder of slachtoffer binne. De situaasjes binne oars, mar de soargen binne der net minder om en ik kin it my yntinke dat yn dit senario herten dwerstroch binne en it fertrouwen letterlik fuortslein is.
Simmer yn Fryslân betsjut oeral feest, wille, dûnsje en flirte. Mar ek sûpe, blowe, snuve en rûzje sykje want dat hat noch noait oars west. Dochs soe it moai wêze as alle jonges dy't de fûsten rôlje harren sels, of elkoar, earst it folgjende ôffreegje: 'Wurdt ús mem hjir bliid fan?'
Is it antwurd nee? Jou elkoar dan de hân of gean nei hûs. Dat skeelt in soad ellinde. Njoggen fan de tsien kear giet it ek nochris nearne oer en dan kinne de memmen har ek rêstich deljaan."


description: De film hat in filmkeuring krigen fan 16 jier en âlder. De makkers wolle dat ek jongerein de film yn de bioskoop sjen kin.

title: Filmmakkers Redbad wolle oanpassing fan leeftiidsgrins

maintext: De makkers fan de film Redbad wolle dat de leeftiidsgrins fan harren film oanpast wurdt. Redbad hat fan de organisaasje dy't ferantwurdlik is foar de filmkeuring, in leeftiidsgrins fan 16 jier en âlder krigen. De produsint fan de film, de Fries Klaas de Jong, is it hjir net mei iens. Hy fynt dat de film ek foar jongerein in wichtige boadskip hat. Bern fan 12 jier en âlder soenen dêrom, ûnder begelieding fan in folwoeksene, de film yn de bioskoop sjen moatte kinne.


description: Omwenners en in riedslid pleiten foar de fangrail, mar dy soarget neffens deskundigen allinne foar skynfeiligens.

title: Van Starkenborghkanaal krijt gjin fangrail op it plak dêr't Friezinne ferdronk

maintext:
It ûngelok mei de Friezinne wie net it earste ûngelok by it kanaal. Reden foar in lokaal riedslid om mei it plan foar in fangrail te kommen. Mar neffens ferkearssaakkundigen soarget sa'n fangrail foar skynfeiligens, omdat it automobilisten útnûget om hurder te riden. Ut ûndersyk blykt dat op dit stuit al tachtich prosint fan de automobilisten hurder rydt as de tachtich kilometer dy't op de dyk tastien is. Boppedat soene auto's nei in botsing mei de fangrail de dyk op stuiterje kinne en dêr in tsjinlizzer reitsje kinne.
Gemeenteried wol oare maatregels
In mearderheid fan de gemeenteried gie mei yn de arguminten fan de ferkearsdeskundigen. Wol fynt in oantal partijen dat der sjoen wurde moat nei it ferleegjen fan de maksimumsnelheid op de dyk, dy't mar in meter fan it kanaal ôfleit. Boppedat wolle se dat de belijning de dyk optysk smeller makket en dat de glêdensbestriding ferbettere wurdt. De ferantwurdlik wethâlder sil mei dizze foarstellen oan de slach. Hy is al yn oerlis mei Rykswettersteat oer it pleatsen fan treppen yn it wetter.
It riedslid is teloarsteld: "We hadden in een klap de weg een stuk veiliger kunnen maken. Helaas gaan de andere partijen daar niet in mee", sa seit er tsjin RTV Noord. Hy lit it der net by sitte en sil de fangrail opnij ynbringe by de gemeente Westerkwartier, dêr't Grootegast meikoarten yn op giet.


description: De feriening fan Fryske gemeenten wurdt de kommende jierren folle belangriker, tinkt Fred Veenstra, de nije foarsitter. Hy die moandei dêrom gelyk mar de s

title: Foarsitter Fred Veenstra: feriening Fryske gemeenten wurdt belangriker

maintext:
De feriening Fryske gemeenten VFG krijt it de kommende jierren drok. Dat ferwachtet boargemaster Fred Veenstra fan De Fryske Marren, de moandei keazen nije foarsitter fan de feriening.
Fanwege it sosjale domein, de omjouwingswet en ûntwikkelings op it mêd fan lokale demokrasy komt der in soad op de gemeenten ôf. Fanút de mienskipsgedachte kinne Fryske gemeentes wolle mear oaninoar hawwe, as se saken mear op inoar ôfstimme en ek mear kennis mei-inoar diele.
F18 nei de 18 gemeenten
Yn syn 'ferkiezingstaspraak' die Veenstra fuortendaliks in suggestje foar in nije namme fan de feriening Fryske gemeenten. Wat Veenstra oanbelanget giet de feriening fierder as 'F18'. Fryslân hat mei yngong fan 2019 noch achttjin gemeenten en dan is F18 in moaie passende namme, seit Veenstra.
Moaie miks
Njonken Veenstra waarden ek ferskate oare bestjoerders nij yn it bestjoer keazen. It giet dan om wethâlder Caroline de Pee fan Waadhoeke, boargemaster Roel Sluiter fan Harns, wethâlder Pytsje de Graaf fan Dongeradiel, boargemaster Bert Wassink fan Skylge en wethâlder Herwil van Gelder fan Ljouwert. "In moaie miks fan bestjoerders dy't der mei-inoar oan lûke wol", sa seit Veenstra.


description: Der wurdt hurd wurke om it Fries Lânboumuseum klear te meitsjen foar de iepening op 23 juny.

title: Lêste hân oan nij Lânboumuseum yn Goutum

maintext: Yn it Fries Landbouwmuseum is in oersjoch te sjen fan de lânbou yn Fryslân fan de prehistoarje oant no. De klam leit op de ôfrûne 100 jier. It measte guod út de kolleksje fan it museum komt út de tweintichste iuw; doe is der in protte sammele. Yn dy tiid waard de suvel fan grut belang yn ús provinsje, foar it maatskiplik libben en it kultuerlânskip. De agraryske sektor wie bepalend foar it Fryske plattelân. Fan de jierren '60 ôf is tachtich persint fan de lânbougrûn ruilferkavele.


description: In proef fan de provinsjes Fryslân en Seelân om 16-jierrigen takom jier stimme te litten by de provinsjale ferkiezings, giet net troch.

title: Minister: 16-jierrigen meie net stimme yn Fryslân

maintext: In proef fan de provinsjes Fryslân en Seelân om 16-jierrigen takom jier stimme te litten by de provinsjale ferkiezingen, giet net troch. Minister Kajsa Ollongren hat it foarstel ôfwiisd.


description: It bestjoer fan de noardlike plysjeregio en it Iepenbier Ministearje moatte noch besjen wêr't de nije minsken op ynset wurde sille.

title: Regio Noard-Nederlân krijt der 83 plysjes by

maintext:
De plysjeregio Noard-Nederlan krijt der 83 plysjes by. Yn totaal komme der yn it hiele lân 1.111 banen by. Dat hat minister Ferd Grapperhaus van Justysje en Feiligens freed bekendmakke.
De plysjeregio mei measte nije formaasjeplakken (226) is East-Nederlân. It kabinet lûkt yn totaal 291 miljoen euro út foar de útwreiding.
De plysje yn Noard-Nederlân is bliid mei de ekstra banen, seit in wurdfierder. Der sil mei it bestjoer en it Iepenbier Ministearje besjoen wurde wêr't de nije minsken op ynset wurde sille. Neffens minister Grapperhaus wurdt it in útdaging om nije agenten te finen, no't de spanning op de arbeidsmerk grut is.


description: Keunstner Yasser Ballemans sit in wike lang yn in hûske op in peal yn Drachten. Hy wol as kluzener oerlibje.

title: Amsterdamske keunstner sit yn Drachten dagenlang op metershege peal

maintext:
In man út Amsterdam wol yn him Drachten in wike lang weromlûke yn in soarte fan fûgelhûske, op in peal fan sân meter heech. It is in keunstprojekt. Reisburo Zonderling hjit it, en de keunstner dy't him opslute lit, is Yasser Ballemans. Sneontemiddei om trije oere klimt er de peal yn.
Ballemans wol dan in wike lang as in soarte fan kluzener oerlibje, sûnder kontakt mei de bûtenwrâld. Hy hopet al dat de minsken út Drachten en omkriten him wat te iten bringe sille, want dat nimt er sels net mei.


description: It ferneamde dweilorkest út Menaam pakte de titel ek al yn 2009 en 2013.

title: De Menaemer Feintsjes opnij bêste fan Nederlân

maintext:
Dweilorkest De Menaemer Feintsjes is snein as winner útroppen by it Nederlands Kampioenschap Dweilorkesten yn Bemmel. It wie foar it orkest alwer de tredde kear dat se de titel op har namme skreaune. Neffens de sjuery brocht it orkest in sterke, pakkende show dy't sawol kwa muzikaliteit as kwa amusemint fan heech nivo wie.
Oan it kampioenskip diene sa'n santich orkesten mei, dy't elk fjouwer kear optrede moasten.


description: Minister Wiebes moat sa gau as mooglik ophâlde mei gasboarringen yn it Waadgebiet, sizze de fiif Waadeilannen.

title: Waadeilannen wolle gjin gasboarringen mear

maintext: De fiif Waadeilannen wolle dat minister Wiebes de gasboarringen yn de Waadsee rap ôfbout. Dat skriuwe se yn in brief oan de minister. Wiebes giet yn syn plannen út fan in stadige ôfbou, wêrby't gas wûn wurdt salang as it nedich is. Dizze wurkwize betsjut yn de praktyk dat der mear gas wûn wurdt om de ôfbou fan de gaswinning yn Grinslân op te fangen. Dêrmei nimt de druk op de Waad- en Noardsee allinnich mar ta.


description: Yn augustus ferline jier waard in 51-jierrige man yn in hûs oan de Stegingawei yn Easterwâlde deasketten.

title: Tolve jier sel en tbs foar deadlike sjitpartij yn Easterwâlde

maintext:
Hier fan it hûs
De manlju soene spul hân ha oer de hier fan it hûs , dat eigendom wie fan it slachtoffer en dêr't de fertochte wenne. It slachtoffer waard rekke troch trije kûgels. Neffens de fertochte kaam de oare man mei it pistoal op him ôf. Yn de wrakseling tusken beide manlju soe it fjoerwapen doe in pear kear ôfgien wêze. De offisier fan justysje leaut neat fan dat ferhaal. De fertochte soe al earder oankundige ha dat er it slachtoffer deasjitte soe.
Sletten mienskip mei drugsproblematyk
Earder fertelden buertbewenners dat se net fernuvere wienen oer de sjitpartij yn in hûs yn har buert. It siet der oan te kommen, der wie in protte ûnrêst yn dat hûs, seinen se. De buert yn Easterwâlde is in hiel sletten mienskip mei drugsproblematyk neffens boargemaster Harry Oosterman fan Eaststellingwerf. "Der is in bepaald sirkwy hjir yn Easterwâlde dêr't dreech grip op te krijen is. It is hiel lestich foar de plysje om dêr goed sicht op te hâlden."


description: It giet om in man út Snits, twa út Grou, ien sûnder fêst wenplak en in frou út Grou.

title: Fiif oanhâldingen yn ûndersyk nei hannel yn hard- en softdrugs

maintext:
Tips út de omjouwing
De plysje is noch mar in pear wiken dwaande mei de saak, mar hat no al meardere fertochten sprutsen. "Dat is hiel fluch gien", seit wurdfierder fan de plysje Anne van der Meer. "We binne no dwaande mei fragen as: wêr helje se de drugs wei? En wêr giet it hinne?", seit hy. De plysje is tipt troch minsken út de omjouwing. "It falt op as der ynienen yn djoere auto's riden wurdt", seit Van der Meer. Ek foel it omwenners op dat it útjeftepatroan opmerklik wie.


description: Is it Frysk te rêden of moatte we akseptearje dat oer 25 jier ús taal foar in grut part ferdwûn is? Dat wie snein de diskusje yn Buro de Vries.

title: De takomst fan it Frysk: it giet om bewustwurding

maintext:
Jelle Bangma fan it Cedin seit we net der net op rekkenje moatte dat skoallen it Fryske rêde. "It ûnderwiis kin it Frysk net rêde. De Friezen séls moatte it Frysk rêde. En jonge âlden moatte har bewust wêze, dat as se sels Frysktalich binne, dat se dan har bern yn it Frysk grutbringe. Mar de winst is dat it Frysk no yn alle gefallen ferplichte is yn it ûnderwiis."
Mar dan is der ek nochris it probleem dat in soad juffen en masters it Frysk net mear goed behearskje. Dêr soe oan wurke wurde moatte. De klam leit no op meartalich ûnderwiis, dêr't Frysk, Nederlânsk en Ingelsk praat wurdt op skoallen. Alders soenen ek mear ynteresse hawwe moatte foar it Frysk. Op skoallen wurdt yn de 10-minutepetearkes wol hifke nei it Nederlânsk of wiskunde, mar noait nei it Frysk.


description: Der kamen in soad ferûntrêste telefoantsjes en mailtsjes binnen by GGZ Friesland.

title: GGZ Friesland: oppakte bernepsychiater net by ús yn tsjinst

maintext:
De bernepsychiater út Makkingea dy't yn Nepal oppakt is, is net yn tsjinst is by GGZ Friesland, Kinnik, of Kind en Jeugd GGZ. Dat skriuwt GGZ Friesland op har webside. Wol hat de man yn it ferline wurke by GGZ Friesland. Yn de ferklearring wurdt sein dat der op dit momint gjin oanwizings binne foar net-talitber gedrach yn de perioade dat de man wurke foar GGZ Friesland.
De ferklearring is online set om't der soad ferûntrêste telefoantsjes en mailtsjes by GGZ Friesland binnen kaam binne. De ferklearring hat as doel om twivel fuort te nimmen en spekulaasjes en fierdere ûnrêst foar te kommen. Fan de man soe gjin personielsdossier mear wêze, om't er al mear as trije jier net mear foar GGZ Friesland wurket.


description: Berne-opfangorganisaasje Kids First hat âlden fan de lokaasje yn Feanwâlden in brief stjoerd oer in ûnbekende man dy't dêr foto's makke hat.

title: Unbekende man makke foto's by berne-opfang Feanwâlden

maintext:
Berneopfangorganisaasje Kids First hat âlden fan de lokaasje yn Feanwâlden in brief stjoerd oer in ûnbekende man dy't dêr foto's makke hat. Neffens de organisaasje stie de man ôfrûne moandeitemoarn foto's te meitsjen fan in sliephúske, dat op it terrein fan de opfang stiet. By dat húske lei op dat stuit in berntsje te sliepen.
Personiel fan Kids First hat de man oansprutsen; dêrnei gie er fuort. De opfangorganisaasje hat de wykagint op 'e hichte steld. Dy soe oanjûn hawwe dat der yn de omjouwing inkelde meldingen binne fan manlju dy't bern oansprekke. It sinjalemint fan de fotomakker soe oerienkomme mei ien fan dy meldingen dy't earder by de plysje binnen kamen.


description: De Steatefraksje hat haast, want foar 1 novimber moatte de plannen yntsjinne wurde.

title: 50Plus hat fragen oer Bidbook mei Frysk kultureel bidbook

maintext:
De Steatefraksje fan 50Plus wol witte wat der oant no ta dien is oan it meitsjen fan in Bidbook mei it Frysk kultureel oanbod. Ek wol fraksjefoarsitter Waterlander witte wannear't it Bidbook klear is hoe't de Steaten hjiroer op de hichte hâlden wurdt.
Provinsjale Steaten naam foarich jier mei grutte mearderheid in moasje fan de partij oan foar it meitsjen fan it Bidbook. Dat soe dan offisjeel as Fryske Kulturele regio oanbean wurde moatte oan de Rie foar Kultuer en oare organisaasjes. Neffens 50PLUS is der haast by omdat de plannen foar 1 novimber yntsjinne wurde moatte.


description: Justysje die yn Makkingea hússiking yn it hûs fan de fan bernesekstoerisme fertochte bernepsychiater. De man waard tongersdei oanhâlden.

title: Justysje: "Gjin oanwizings foar misbrûk yn Nederlân troch sekstoerist"

maintext:
Prioriteit
It bestriden fan bernesekstoerisme is al in skoft prioriteit foar justysje. Dat wurdt dien troch in spesjaal plysjeteam bestriding berneporno & bernesekstoerisme yn oparbeidzjen mei de pleatslike plysje en helporganisaasje Terre des Hommes.
It byld fan de spesjalisearre plysjeminsken is dat it geregeld foarkomt dat guon fertochten har allinnich yn lannen fier fuort skuldich meitsje oan bernemisbrûk, faak by bern yn 'kwetsbere situaasjes'. De Graaff slút net út dat dat ek jildt foar de man út Makkingea, mar dêr wurdt de saak net minder earnstich fan. "We schrikken iedere keer bij zo'n melding. Justitie neemt dit hoog op", seit se. De bernepsychiater sit op dit stuit fêst yn Nepal op fertinking fan bernemisbrûk. Dat kin de man in selstraf opleverje fan alve jier.


description: Kollumnist Ferdinand de Jong soe eins wol wer wat mear klassyk Frysk hearre wolle: hy is feralterearre oer it hjoeddeistige taalgebrûk.

title: Kollum: "Central Commission Flat Bottom Ship Sailing"

maintext:
It ûntbrekt der noch mar oan dat we in spesjale edysje 'from the Central Commission Flat Bottom Ship Sailing also known as de SKS' en de 'Big Special Edition from the Permanent Commission out of the city of Franeker that the locals know as the very famous PC ballgame'op it programma hawwe. It liket wol of wolle de hippe marketeers ús leauwe litte dat as it mar Ingelsk is, der minsken op ôfkomme.
Earlik sein leau ik dêr net sa yn en om echt hiel earlik te wêzen fyn ik dat it Frysk as taal sa'n moaie klankkleur hat dat de eveneminten krekt like goed yn it Frysk oankundige wurde kinnen hienen. In moai foarbyld datoangeande is Nynke Laverman, dy't by it slotkonsert fan it Oranjewoud festival sei dat se it leafst yn it Frysk sjongt. De minsken klappe dêr echt net minder foar. As de kwaliteit fan it oanbeane mar goed is.
Moaie Fryske en ek Nederlânske wurden dy't net folle mear brûkt wurde driigje te ferdwinen. Op Facebook, ja dat bestiet ek noch, is De vereniging ter bevordering van het gebruik van het bedreigde Nederlandse woord aktief. Hartstikke aardich om te folgjen. Wat docht dy klup? No, se sette in hjoeddeistich hip stikje tsjinoer in oersetting dêr't se wurden brûke dy't je net alle dagen mear hearre. Bygelyks net sizze dat vinden wij altijd leuk, mar zulks is ons immer welgevallig. Of aan- en uitzetten helpt niet, hij doet nog steeds niks feroarje yn: herstarten biedt geen soelaas, hij geeft nog altijd geen sjoege. Of: Ik scroll door mijn tijdlijn wurdt dan Ik grasduin door mijn nieuwssliert. Moaie wurden as lariekoek, fnuikend of ammehoela binne eins te moai om wei te wurden.
Soks soe der fansels ek yn it Frysk komme kinne. Sûnder dat it 'geveltsjeFrysk' wurdt, gewoan de hast ferjitten mar prachtige wurden noch in kear yn de skynwerper sette. Want we hawwe sa'n rike taal mei prachtich idioom en synonimen. It soe skande wêze as we dy taal kwyt reitsje soenen. Sis gewoan in kear fandelje en net sammelje of it ferbastere fersamelje, want ik tink dat it dêr yn de measte gefallen op delkomt. As je perpleks steane, wês dan in kear hielendal feralterearre. Sa binne der tal fan wurden dy't hast net mear brûkt wurde.
Ek noch ien foar myn achte kollega kollumnist Eelke: As je wer ris achter ien ride dy't net opsjit, lit dyselde dan yn de goedichheid wat avensearje ynstee fan sa têd foarút te preamkjen.
De Feriening ta it befoarderjen fan it brûken fan it bedrige Fryske wurd. Miskien in moai projekt om yn it jier 2019 mei te begjinnen. Of: mei úteinsette. De mooglikheden binne einleas."


description: Rudolf Vergonet (65) en Jolanda Vergonet-Roosenstein (61) fan Snits binne tongersdeitejûn keninklik ûnderskieden.

title: Lintsje foar dûnsskoallehâlders yn Snits

maintext:
It pear waard ûnderskieden oan de ein fan it slotfeest fan harren dûnsskoalle. Dûnsskoalle Vergonet is al tsientallen jierren net mear wei te tinken út Snits. Soan Rudolf naam de dûnsskoalle yn 1975 oer fan syn heit, tegearre mei syn frou Jolanda.
Hoewol't dit ek harren lêste seizoen wie, hâldt it pear net op. Rudolf en Jolanda gean de kommende tiid troch mei it organisearjen fan frije dûnsjûnen oant der in nije eigener fûn is foar de dûnsskoalle.


description: De fraach nei patat fan it fabryk fan Lamb Weston yn Easterbierrum nimt bot ta. It fabryk siket nije meiwurkers en set derby in bysûndere sollisitaasjepros

title: Patatfabryk Easterbierrum siket personiel

maintext:
It patatfabryk Lamb Weston yn Easterbierrum siket nije meiwurkers. Wa't belangstelling hat, kin op 13 july delkomme op in spesjale iepen jûn. Sa kinne belangstellenden yn de kunde komme mei it bedriuw en sjen as in baan harren wat taliket. Lamb Weston wreidet it oantal ploegen út fan fjouwer nei fiif. Dat wurket neffens direkteur Bas van Damme net allinnich nofliker, it is ek nedich om't der hieltyd mear fraach is nei harren patat.
It bedriuw siket tusken de tsien en fyftjin minsken mei in technyske eftergrûn. Van Damme hat der fertrouwen yn dat dy yn it krimpgebiet te finen binne. It fabryk sit yn Easterbierrum om't se ticht op de leveransiers fan de ierappel sitte wolle.


description: Mei de tocht fan 143 kilometer riedt er him ta op in tocht dy't noch langer is: hy wol de alvestêdetocht swimme.

title: Maarten van der Weijden swimt fan Amsterdam nei Ljouwert

maintext: Moandei om 16.00 is er yn Amsterdam it wetter yn sprong. Nei de oerstek fan de Iselmar komt er op tiisdei 12 oere oan yn Starum by it 'klúnplak'. Dêr sil er net út it wetter komme, mar yn in soarte fan dolfinenet swimme en mei in hyskraan yn it binnenwetter takele wurde. De ferwachting is dat Van der Weijden woansdeitemoarn om 7 oere hinne oankomt yn de Prinsetún yn Ljouwert.


description: It is hast wis: dizze junymoanne is de drûchste sûnt 1901.

title: Juny wurdt wierskynlik drûchste moanne fan de iuw

maintext: Der falt mar in bytsje reinwetter út de loft dizze moanne. Yn Ljouwert foel oant no ta mar 19,3 milimeter en yn Warkum sels mar 13 mm wetter. Dit is mar sa'n bytsje, dat it sa goed as wis is, dat dizze junymoanne de drûchste sûnt it begjin fan de offisjele waarmjitting yn 1901 wurdt. Yn ús provinsje is foaral Súdwest-Fryslân drûch. Der is in tekoart oan reinwetter fan sa'n -150 milimeter oant en mei -210 milimeter. De earste ferskynsels fan de drûchte begjinne dêr dan ek sichtber te wurden.


description: Keunstner Yasser Ballemans sit in wike lang yn in hok dat op 7 meter hichte hinget.

title: FIDEO: Keunstner isolearre op hichte yn Drachten

maintext: In wike lang libbet er op 7 meter hichte, yn in soarte fan grut fûgelhok: Yasser Ballemans. De keunstner sit in wike lang yn syn eigen 'Reisburo Zonderling' yn Drachten, en hopet dat de ynwenners fan it plak him alle dagen fuorje. Ferslachjouwer Bauke Deelstra socht út wat Ballemans no krekt docht, en miskien noch wol wichtiger: wêrom?


description: De twa nije fearboaten fan rederij Doeksen, dy't út Fjetnam komme moatte, kinne net dit jier, mar pas yn april 2019 yn gebrûk nommen wurde.

title: Nije fearboaten Doeksen út Fjetnam komme jier letter

maintext:
Wol is it lêste part fan de bou fan de nije skippen fan Doeksen no waarboarge. De belutsen Fjetnameeske banken hawwe in oanfoljende liening útjûn oan it memmebedriuw fan de skipswerf. Dat kaam troch malêze yn de brânsj yn finansjele problemen.
Desimber yn Harns
De bou fan de twa skippen foar Doeksen kaam dêrtroch faai te stean, mar troch de liening kinne dy no dochs ôfmakke wurde. Neffens Doeksen sille de skippen yn desimber yn Harns oankomme. Fan 1 april 2019 ôf kinne se ynset wurde yn de tsjinstregeling.
Miljeufreonlik
De boaten binne miljeufreonlik kwa brânstofferbrûk, want se sille farre op floeiber ierdgas. De topsnelheid fan de boaten is 14 knopen, oftewol 26 kilometer yn 'e oere. De ûntwerpen binne fan de Fryske skipsbouwer Vripack.


description: In pear moanne útstel sil neffens Henk Kouwenhoven fan NUON gjin ynformaasje opsmite dy't no noch net bekend is.

title: NUON: Utstel beslút Nij Hiddum-Houw hat gjin doel

maintext:
Kouwenhoven rekkenet der op dat Provinsjale Steaten noch dizze moanne in definityf beslút nimme oer wynpark Nij Hiddum-Houw. In twadde ynsprekjûn op it Provinsjehûs luts moandei op 'e nij tsientallen belangstellenden út foaral de gemeente Súdwest-Fryslân.
Yn Provinsjale Steaten geane by guon partijen stimmen op om in beslút oer Nij Hiddum-Houw út te stellen. De inisjatyfnimmers fan it wynpark - njonken de NUON binne dat ek inkelde boeren - sjogge dêr neat yn, benammen omdat der al seis jier oer it wynpark praat wurdt. De inisjatyfnimmers woene moandei neat sizze oer in mooglike skeaclaim by in negatyf beslút fan provinsjale steaten. "We rekenen op een verstandig besluit van Provinciale Staten", seit Kouwenhoven. "Het moet een windmolenpark worden waar we trots op kunnen zijn."
As it oan de omwenners fan Nij Hiddum-Houw leit, komt der gjin nij wynmûnepark mei mûnen fan 200 meter heech. Sy ferwachtsje dat se dêr in soad lest fan krije sille en fine it ek net passe yn it iepen lânskip. De ynsprekkers lieten ek de kreativiteit sprekke. Der wiene ferskate bydragen yn dichtfoarm en der wie ek in sjongend protest tsjin Nij Hiddum-Houw te hearren.


description: De flammen slaan út it gebou. Brânwachtminsken fan omlizzende korpsen binne oproppen om te helpen mei it blussen.

title: Grutte brân yn opslachloads foar hout neist wenhûs yn Bûtenpost

maintext:
Yn in opslachloads foar hout oan de Einsteinstrjitte yn Bûtenpost is brân útbrutsen. Flammen slaan metersheech út it dak. De brânwacht hat fuortendaliks opskaald nei 'grutte brân'. Brânwachtminsken út De Westereen, Burgum, Dokkum, Kollum en Bûtenpost binne oproppen om te helpen mei it blussen.
De loads stiet deun neist in wenning. Oft der slachtoffers binne, is net bekend.


description: Dowemelkers hawwe harren nocht fan de beskermde status fan rôffûgels. "Se snippe de bêsten derút."

title: Dowemelkers komme yn aksje tsjin rôffûgels

maintext: It tal dowehâlders is de lêste fyftjin jier al bot tebekrûn fan 120.000 nei 18.000. De fergrizings is dêr de wichtichste oarsaak fan, mar der binne ek hieltyd mear dowehâlders foar wa't de aardichheid derôf rekket troch de skea fan de rôffûgels. De petysje is al mear as sântûzen kear ûndertekene.


description: Op de A31 tusken Ljouwert en Harns stie op 'e hichte fan Dronryp in auto yn de brân. De brânwacht fan Marsum hat dwaande west mei blussen.

title: Buske yn de brân op A31 by Dronryp; dyk wer frij

maintext: De A31 tusken Ljouwert Harns hat koarte tiid ôfsluten west. By Dronryp is in bestelbuske folslein útbaarnd. De brânwacht fan Marsum wie oproppen om de brân te blussen.


description: Us ferslachjouwer Gerrit de Boer folget de saak yn de rjochtbank en bringt live updates.

title: LIVEBLOG: Rezjysitting A7-blokkearders foar de rjochter

maintext:
De rjochtbank behannelet freed yn in rezjysitting de saak tsjin de A7-blokkearders. It Iepenbier Ministearje hat 34 fan harren oanklage. Op de rezjysitting fan freed wurdt ûnder oare bepraat oft der noch ûndersyksfragen binne.
De fertochten binne oanklage foar it iepentlik blokkearjen fan de dyk en it tsjingean fan in demonstraasje. Troch de sneldyk te blokkearjen hawwe de fertochten foar in gefaarlike situaasje soarge. De bussen mei demonstranten waarden klemriden en der ûntstie in file.
Ferslachjouwer Gerrit de Boer folget de saak yn de rjochtbank. Hy folt dizze liveblog hjirûnder oan mei nije ynformaasje.


description: Erwin Zeinstra fan Dronryp komt freed foar de twadde kear yn aksje op it WK fuotbal yn Ruslân. It wrâldfuotbalbûn FIFA hat Björn Kuipers en syn assistinten

title: Erwin Zeinstra flagget by Brazilië-Kosta Rika

maintext:
Team Kuipers komt freed foar de twadde kear yn aksje op it WK fuotbal yn Ruslân. It wrâldfuotbalbûn FIFA hat Björn Kuipers en Erwin Zeinstra fan Dronryp oansteld foar Brazilië tsjin Kosta Rika.
De earste wedstryd fan it WK yn Ruslân wie foar Erwin Zeinstra de wedstryd tusken Oerûguay en Egypte. Dat einige yn 1-0 foar de Súd-Amerikanen. It is foar Zeinstra al it fjirde eintoernoai dêr't er aktyf is. Earder kaam er al yn aksje op it WK 2014 yn Brazilië en op it EK 2012 yn Oekraïne en it EK 2016 yn Frankryk.


description: De betsjûnde, wûndere wrâld fan Alice komt ta libben op de premjêre fan it berne-iepenloftspul yn Easterwierrum, mar hat in ûnferwachts ein.

title: Berneiepenloftspul: de premjêre fan Alice yn Wûnderlân

maintext: De loft is griis en mei sa'n 14 graden is it fris op de tribune. It hat der net foar soarge dat it publyk thús bleaun is. Sawat alle bankjes sitte fol en op de earste rige sitte in pear minsken dy't sels harren túnstoel mei kessentsje meinomme hawwe. De sfear sit der goed yn op it fjild njonken doarpshûs De Tysker. Mar nei de earste tsien minúten begjint it te snjitterjen. Al gau wurdt dúdlik dat der net fierder spile wurde kin. De stjoerders foar it lûd kinne net oer reinwetter. De bern sprinte it poadium ôf en sykje ûnderdak yn it doapshûs. Nei in koart skoft begjinne de spilers opnij oan de sène dy't sa abrupt ta in ein kaam. Mei itselde entûsjasme spilje de bern fierder. Alice draacht it ferhaal en nimt elkenien fuortendaliks wer mei yn har dreamwrâld. Mar op it momint dat de blauwe rûp oan Alice freget 'Wêr bisto?' en it orakulum oan de oarder komt, hâldt de loft it net mear. Yn koarte tiid is alles wiet.


description: Sjoerd Mensonides begrypt de soargen, mar fynt dat der yn it foar goed oerlis west hat. De rek is neffens him al behoarlik út de diskusje.

title: Teloarstelling en soarch by inisjatyfimmers Nij Hiddem-Houw

maintext:
Deputeare Klaas Kielstra hat woansdei it beslút oer it kontroversjele wynmûnepark foarearst útsteld oant 18 july. Der soe neffens him earst mear ûndersyk komme moatte nei ûnder oare de sûnensrisiko's fan hege mûnen. Ek de omwennerskompensaasje moat opnij besjoen wurde neffens de Deputearre. Dit is allegearre in grutte teloarstelling foar Mensonides, en in grut punt fan soarch: "De rek is der al behoarlik út."
Lytsere mûnen
In opsje dêr't de polityk no wer nei sjen wol is lytsere mûnen. Dit is neffens Mensonides lykwols net fuortendaliks in oplossing. "As de mûnen ûnder de 150 meter binne, dan prate wy oer in hele oare klasse. Dat betsjut ek minder megawatt," sa fertelt er. "Mei as gefolch dat der mear mûnen komme moatte om de doelstellingen te heljen."


description: De plysje hat freedtemoarn De Opslach op It Hearrenfean ôfset om ûndersyk te dwaan nei in pinautomaat. It gie om in steuring.

title: Steuring pinautomaat op It Hearrenfean; gjin link mei plofkreak

maintext: De plysje hat freedtemoarn De Opslach op It Hearrenfean ôfset om oan dy strjitte ûndersyk te dwaan nei in pinautomaat. Earder op de dei wie der in plofkreak yn Ljouwert, mar al gau die bliken dat it gie om in technyske steuring.


description: Der is in grut ferlet oan frachtweinsjauffeurs en dat fernimme de rydskoallen ek. It ôfrûne jier is it oantal eksamens lanlik sjoen mei 24 prosint tanaam.

title: Truckerrydbewiis is hieltyd populêrder

maintext: By Verkeersschool Hielkema op It Hearrenfean is de animo foar rydlessen sa grut dat der meardere groepen ûntstien binne. It past oars net mear yn it klaslokaal. Der sitte ûngefear tweintich learlingen yn in groep, wylst it yn it ferline protte foarkaam dat der yn totaal in stik of sân learlingen wiene.


description: SC Hearrenfean is woansdeitejûn begûn mei de tarieding op it nije fuotbalseizoen. Tsjin in gelegenheidsteam út de regio Súdwest waard it 10-1.

title: SC Hearrenfean mei dúdlike sifers lâns regioteam Súdwest

maintext:
It wie foar Hearrenfean de earste wedstriid ûnder lieding fan de nije trainer Jan Olde Riekerink. Hy seach dat de Feansters rap op foarsprong kamen troch in hattrick fan Michel Vlap. Dêrnei wiene it Rojas en twa kear Sam Lammers, mei syn earste goals foar Hearrenfean, dy't der 6-0 fan makken. Dat wie ek de reststân.
Yn de twadde helte spile Hearrenfean mei alve nije spilers. It waard 7-0 troch in goal fan Jordy Bruijn. De 8-0 kaam fan Henk Veerman. It regioteam die dêrnei wat werom, mar it slotakkoart kaam, twa kear, fan Pelle van Amersfoort.


description: It klinkt as in klok yn it Poptaslot yn Marssum. As in 18-de ieuwske klok om krekt te wêzen.

title: Harkje nei histoarysk tikjen yn it Poptaslot

maintext:
It giet om in Fryske stoelklok út de achttjinde iuw. De klok wie yn besit by in samler út Grinslân, mar dy moast der fanôf. Bysûnder oan de klok is dat alle ûnderdielen noch orizjineel binne. It giet dan bygelyks om it radarwurk en it gewicht fan de klok sels en de stoel dêr't er op stiet.
Mei help fan de "Friese Klokkengroep" is de klok restaurearre en hat er ûnder oaren in nije skildering krigen op de wizerplaat. Dy wie nei ferrin fan tiid bot fertutearze. Skilder Klaes Posthuma fan Harns hat der in 18-tjinde iuwsk sicht op Marssum op skildere.


description: Hy komt oer fan FC Twente, dêr't er haad opliedingen wie. Earder wie hy dêr haadtrainer, assistint-trainer en trainde hy de beloften.

title: Michel Jansen sil Jan Olde Riekerink assistearje by SC Hearrenfean


description: Ljouwert skeakele titelferdigener en gasthear Easterlittens út mei 8-5, Frjentsjer fersloech Makkum mei 8-4.

title: Ljouwert en Frjentsjer nei finale IFK Jeu de Pelote

maintext: Jeu de Pelote is in fariant fan it keatsen dy't ferskilt mei it tradisjonele Fryske spul: sa besteane de partoeren út fiif spilers en is it fjild in stik smeller.


description: De earste partij wie goed te dwaan, mar de lotting is swier.

title: Tennisser Sander Arends wint earste partij op Rosmalen

maintext:
Sander Arends hat woansdei syn earste partij op it toernoai fan Rosmalen wûn. De Ljouwerter spilet dit gersseizoen mei Matwé Middelkoop, no nûmer 31 fan de wrâld. Arends sels is no 68ste.
Se wûnen de earste wedstriid yn twa sets: 6-3, 6-4.
Se treffe it net mei de lotting, want yn de twadde ronde spylje se tsjin de nûmer 1 fan de pleatsing en nûmer trije en fjouwer fan de wrâld Lukasz Kubot út Poalen en Marcelo Melo út Brazilië. Dit duo wûn Wimbledon yn Londen ferline jier. Ek yn Rosmalen binne se titelferdigener.


description: De Fryske bernepsychiater dy't oanhâlden is yn Nepal is noch yn it lân. It is net dúdlik oft er ek oan Nederlân oerlange wurde sil.

title: Fryske fertochte bernesekstoerisme noch fêst yn Nepal

maintext:
Nederlân of Nepal
De Nepalese slachtoffers wurde troch Terre des Hommes holpen om psychysk mei de saak om te gean. Ek wurde se stipe om in paad mei in bettere takomst yn te slaan.
De man sit noch fêst yn Nepal, en it is noch net dúdlik oft er oerlange wurdt oan de Nederlânske plysje. Foar Van Aartsen is it om it even: "Wij zijn niet tegen het feit dat de mannen gestraft worden daar waar ze de feiten plegen. Daar is wat een strenger beleid dan hier in Nederland."


description: De komst fan fjouwer Reaper-drones nei de fleanbasis yn Ljouwert, soarget foar ekstra wurkgelegenheid. Earder wie tocht dat der 110 banen nedich wienen foa

title: Reaper-drones smite ekstra banen op by fleanbasis Ljouwert

maintext: Dat skriuwt de steatssekretaris fan Definsje oan de Twadde Keamer. De fjouwer Reapers moatte fan 2020 ôf ynsetten wurde op de fleanbasis. It giet om net-bewapene drones dy't benammen ynsetten wurde foar ferkenning. De drones kostje 179 miljoen euro en binne nei ferwachting 20 jier lang ynsetber. De eksploitaasjekosten binne sa'n 25 miljoen euro yn it jier. Mochten de drones ynsetten wurde by missys, dan rinne dy kosten op oant 60 miljoen euro.


description: Der binne noch altyd te min froulju yn topfunksjes.

title: "De old-boys sykje net goed genôch nei geskikte froulju foar topfunksjes"

maintext: Op de freedsmerk wie in frij algemiene gedachte dat it te krijen hat mei de ambysjes fan froulju: dy leit faak mear thús, by de bern. "En dan binne jo net beskikber foar in full-time funksje en dat moat wol at je nei de top wolle." Neffens guon is it saneamde 'old-boys-network' ek noch altyd aktyf. "Se spylje inoar dêr de bal wat ta. Sa hâldt dat systeem him sels yn stân."


description: Renkema nimt it plak yn fan de opstapte Rik Grashoff.

title: Fries Wim-Jan Renkema foar Grien Links yn Twadde Keamer

maintext:
Wim-Jan Renkema komt foar Grien Links yn de Twadde Keamer op it plak fan it opstapte keamerlid Rik Grashoff. Renkema is yn Drachten berne en wennet yn Meppel.
Grashoff moat de keamer ferlitte omdat hy net earlik wie oer syn relaasje mei partijfoarsitter Marjolein Meijer. Renkema is bestoersfoarsitter fan ûnderwiiskoepel Ambion op It Hearrenfean. Hy is sûnt 1990 aktyf yn Grien Links en kaam by de ôfrûne keamerferkiezings krekt nét yn de Twadde Keamer. Renkema wurdt nije wike ynstallearre.


description: In hiel toanielstik oer in lyts Waadfûgeltsje. It liket in waachstik, mar selskip Pier 21 makke in bernefoarstelling oer it libben fan de mients (kanoet).

title: Toanielstik oer Waadfûgel mients yn premjêre yn Tytsjerk

maintext:
De mients (kanoet) is mar in lyts fûgeltsje, en der binne in soad minsken dy't noch nea fan it bistje heard hawwe. As it oan toanielselskip Pier21 leit komt dêr feroaring yn, want moandei gie yn Tytsjerk it bernetoanielstik 'Kanoet' yn premjêre.
It stik giet oer de jonge Mient mei syn fûgelgekke heit. Mient sil syn heit helpe by in sprekbeurt oer de mients (kanoet), mar as syn heit net opdaagjen komt, moat Mient op eigen wjukken fleane.
Yn de foarstelling fan sa'n 40 minuten wurde de bern in soad gewaar oer it bysûndere libben fan de kanoet, dy't as jonge fûgel de lange reis ûndernimt fan Sibearië nei it Waadgebiet.


description: "Gean mar sitten, sei se. Al myn hiele libben kom ik op dit soarte fan plakken, mar ik bin noch nea út eigen beweging sitten gien."

title: Kollum: "Psychedelyske sesje"

maintext:
Se rammelet yn myn gebit om. Mei myn snút wiid iepen lis ik dêr. Ynsluten troch de toskedokter rjochts, de assistint links en boppe my in nuvere bak mei ark. En dan begjint de betizing by my pas echt.
Der sit in putsje yn de lins fan de lampe fan myn toskedokter. Hoe komt dat der yn? Is der in pasjint wyld omheech spatten doe't in senuw rekke wie? Is der in stik fan in tosk, dêr't de toskedokter mei de grouste boar yn oan it boaren wie, mei enoarme snelheid út in mûle sjitten? Kin soks ek troch dyn harsens sjitte? Of is dit in twaddehânsk stoel, en is dat putsje der mei de ferhuzing yn kommen? Soe dat in bytsje hannel wêze, yn twaddehânsk toskedoktersstuollen?
Eartiids gongen wy yn Snits nei in toskedokter, dy't net echt, hoe sil ik it sizze, in bernefreon wie. Dit hie twa gefolgen: it earste wie dat myn gebit net in pronkstik wurden is, en it twadde dat ik in wier ôfgryslike hekel krigen ha oan toskedokters. Sûnt ik se sels útsykje, binne it sûnder útsûndering froulju. Der komt gjin folwoeksen fint mear mei syn ark by myn mûle. Ik bedoel no ja, ik ha it oer toskedokters he.
Net dat froulike toskedokters sêfter binne, of better. Myn foarige beseach in foartosk ris goed, en sei dat dy wolris dea wêze koe. Godskes, ik seach dit al hielendal foar my: tritich bluodderige operaasjes en kosten dêr'tst in útbou oan in hûs mei finansierje kinst. Ik sei: 'Ik ha der gjin lêst fan, en hy is net swart, moat dit?' En doe begûn se oer dat der neffens har in magyske ferbining tusken myn nieren en myn rjochter foartosk wie, en dat soks ta problemen liede koe. Se woe der in gatsje yn boarje. Ik socht in oare toskedokter út.
Noch altyd rommelet se yn myn gebit om. Om gryp te krijen op de situaasje probearje ik systeem te ûntdekken yn har ferrjochtingen, mar ik kom der net efter. Dan wer links boppe, dan wer rjochts ûnder, en wer werom. En ik kin it har ek net freegje.
Se wol toskstien ferwiderje. Se pakt de lampe by de hângreep en rjochtet 'm nochris goed op myn mûle. Dat docht se fansels by elke pasjint: de lampe rjochtsje, mei har hân. Mar mei deselde hân sit se no wer yn myn mûle te wrotten. Se hat in plestik want oan, fansels, mar dy hângreep, soe de assistint dy by elke kear skjin meitsje? Dat de Glassex spuit der op komt? Want oars.. nee, der is gjin oars. Toch?
De dividindbelesting fan Shell, tink dêr dan mar oan. 7 miljard euro minder nei de skatkiste: mear as twa kear de Noord/Zuidlijn en 113 kear de besunigingen op de publike omrop. En ast it oan alle Friezen jaan soest, wie dat mear as tsien tûzen euro per persoan, ynklusyf bern. Gewoan, ôfsprutsen mei de Belestingtsjinst. Je hoege net yn in toskedoktersstoel te lizzen om waanfoarstellingen te krijen tsjintwurdich.
It leafst soe ik myn gebit dêr op in ôfsprutsen tiid ôfleverje, om it nei ôfrin wer op te heljen. "Jellema? We ha it neisjoen, en alles is kreas yn oarder. It profyl rjochts efter is wat lyts, dus dat is iets om yn 'e gaten te hâlden. We ha de floeistoffen ferfongen en 'm ôfmelden. Oan't de folgjende kear!"
Ik sjoch nei boppen. Wat dogge minsken yn toskedoktersstuollen? Der is neat te sjen. Ik hie dêr al lang in skermke ophongen, mei in goeie rampenfilm derop. Dat pasjinten dat sjogge en tinke: ja, der moat no yn myn gebit boarre wurde, mar sjoch Tom Cruise no ris fuortdûken foar dy bûtenierdske meunsters! Dan falt dit noch ta.
Se seit dat alles yn oarder is, en de stoel zoemt wer omheech. It útliedende ritueel fan de psychedelyske sesje. Ik moat ik even weromkomme yn 'e realiteit. It is altyd in ûngemaklik momint, wêryn't ik krekt doch as of der neat oan 'e hân wie, mar ik yn feite mei myn gedachten de hiele wrâld al rûn west bin. En elkenien docht krekt of dit hiel gewoan is."


description: Gitarist Tiede Lanting is woansdei ûnferwachts stoarn. Lanting wie ien fan de oprjochters fan de Fryske band Reboelje. Lanting waard 52 jier.

title: Reboelje-oprjochter en gitarist Tiede Lanting (52) ûnferwachts stoarn

maintext: Doe't der in ein oan de band wie neffens Hogendorp foar Lanting it dreechst fan alle bandleden. Lanting geniete hiel bot fan it optreden, it yn de spotlights stean en it kontakt mei it publyk. Hy hold fan de gesellichheid en it meitsjen fan muzyk.


description: Alle basisskoalbern yn Súdwest-Fryslân moatte fergees sporte kinne. Dat fynt de ChristenUnie yn Súdwest-Fryslân.

title: ChristenUnie wol skoalbern Súdwest-Fryslân fergees sporte litte

maintext:
Riedslid Geartsje Horjus wol dêroer in moasje yntsjinje yn de riedsgearkomste. Sy fynt it belangryk dat jonge bern wat oan sport dogge; foar har sûnens en har sosjale kontakten. Fierder is it ek goed foar de sportklups as der in soad jonge leden binne.
De ChristenUnie fynt dat sport stimulearre wurde moat troch de gemeente en dat dêr ek jild foar útlutsen wurde moat. Sport soe in serieuze konkurrint wurde moatte fan de mobile telefoan of fan de iPad, sa seit riedslid Horjus.


description: De auto dy't de oerfallers stellen ha is even letter weromfûn yn de Veenhof yn Easterwâlde. Oft de oerfallers noch mear stellen ha, is noch net dúdlik.

title: Oerfallers nimme auto mei nei wenningoerfal yn Easterwâlde

maintext: By de oerfal is de auto fan de slachtoffers stellen. De auto waard even letter weromfûn yn de Veenhof yn Easterwâlde. Oft de twa oerfallers noch mear stellen ha, is noch net dúdlik. De plysje hat in ûndersyk ynsteld en freget tsjûgen harren te melden.


description: Netbehearder Liander tinkt de steuring om tolve oere oplost te hawwen. De oarsaak is noch net bekend.

title: Stroomsteuring yn Grou en Jirnsum

maintext:
De doarpen Grou en Jirnsum hawwe sûnt sneintejûn te krijen mei in stroomsteuring. It is noch net bekend hoefolle húshâldingen lêst hawwe fan de steuring. Netbehearder Liander wurket oan in oplossing. It bedriuw tinkt de steuring om tolve oere hinne ferholpen te hawwen.
De oarsaak fan de steuring is noch net bekend.


description: Kollumniste Nynke van der Zee sil op fakânsje nei in naturistecamping. Mar wat moat se allegear meinimme?

title: Kollum: "Yn de bleate kont"

maintext:
As it waar in bytsje meisit, sil ik dizze wike foar it earst yn myn libben nei in naturistecamping. Ik bin al drok dwaande mei it meitsjen fan in checklist fan guod dat allegear mei moat. It foardiel is fansels dat ik gjin klean mei hoech, dus der is romte genôch foar oare ferdivedaasje. Mar no komt it: want wat kin der wol en net mei nei sa'n camping?
De follybal; hy stiet alle jierren mei stip boppeoan myn listje fan saken dy't ik perfoarst meinim op fakânsje. Mar follybalje yn de bleate titten: kin dat? Hipt dan net fan alles omheech en wer nei ûnderen sûnder sport-bh? Of meist dy dan spesjaal foar dizze aktiviteit wer efkes omdwaan?
Itselde jildt foar it pokersetsje. Want strippokerjen yn de bleate kont; dêr is fansels neat oan. Soene we dan foar dy iene gelegenheid dochs de klean wer efkes oan ha meie? En dan de fyts. Hoe moat dat aanst? Mei de bleate kont op dat swarte 'gelzadel' dat oeren en oeren yn de gleone sinne stien hat te brânen: ik moat der net oan tinke.
En hoe sit it bygelyks mei in fototastel? Ik wol fansels al fêstlizze dat ik yn de bleate kont op sa'n giele banaan oer it wetter flean om de famylje letter myn fakânsjekykjes sjen te litten. Mar stel no dat ik der per ûngelok ek in oar steltsje by op set en dat blike BN'ers te wêzen: mei dat dan of net? En mei myn mobile telefoan eins wol mei? Yn ferskate sauna's hat dêr krekt in hiele rel om west, omdat minsken inoar stikem filmje. Dus hoe sit dat?
En as er al mei mei: wêr hâld ik myn mobyltsje dan eins? Ik ha ommers gjin broek oan en dus ek gjin bûsen. Spitich genôch binne myn kninen net grut genôch om 'm dêr tusken te stopjen, dus dat wurdt lestich. En hoe komt it eins mei jild? Wêr moat ik myn sinten yn dwaan as ik de waarme broadsjes ophelje út it campingsupermerkje? Of stopje ik dy flappen tusken dy oare flappen? Gjin flau idee. De pinpas mei? Mar wêr moat ik dy dan litte? Alfêst yn de oare gleuf stopje?
Snapst wol: myn tas ynpakke foar in naturistecamping is noch folle yngewikkelder as al dy klean yn in koffer proppe. Mar ik leau dat ik op souder noch sa'n handich heuptaske lizzen ha, dy'tst om de middel dwaan kinst. Dêr kin alles dan aanst moai yn. Telefoan, jild, pinpas. Sa'n praktysk taske dat ik oait alris fan it Reade Krús krigen ha. Oh trouwens, oer it reade krús, sprutsen. Wannear wurd ik ek mar wer ûngesteld?"


description: De iepen dei is op Nationale Burendag. De organisaasje wol sa sjen litte dat asylsikers ús buorlju binne.

title: Azc's yn Fryslân dogge mei oan lanlike iepen dei

maintext:
Minsken kinne prate mei de bewenners, der binne rûnliedings, workshops en aktiviteiten foar bern. En besikers kinne mear te witten komme oer hoe't it wurket mei it talitten en registrearjen fan asylsikers en hoe't dy opfongen en begelaat wurde.
De iepen dei is in inisjatyf fan it COA, it ministearje fan Justysje en Feiligens en VluchtelingenWerk Nederland. It is de fjirde kear dat de iepen dei organisearre wurdt. Ferline jier kamen der goed 27.000 minsken op ôf.
De iepen dei wurdt mei sin organisearre op Nationale Burendag. De organisaasjes wolle dêrmei dúdlik meitsje dat asylsikers buorlju binne fan ús allegear.


description: It Natuurmuseum Fryslân ferwachtet dat dit der noch flink mear wurde sille.

title: 'Grote Grutto Theater' lûkt al 30.000 besikers

maintext:
It Grote Grutto Theater yn Natuurmuseum Fryslân yn Ljouwert hat tiisdei syn 30.000ste besiker binnenhelle. De ynstallaasje is ûnderdiel fan it haadprogramma fan Kulturele Haadstêd. It is in útstalling dêr't minsken boartsjendewei in soad leare oer de skries. Sa kinne minsken bygelyks sels sjen wat in skries sjocht op syn jierlikse reis fan Fryslân nei Afrika.
It natuermuseum ferwachtet dat it tal besikers de kommende moannen noch flink oprinne sil, want de útstalling is noch te sjen oant begjin septimber.


description: De opromaksje wie freed op World Ocean Day. Oer de hiele wrâld jouwe se freed omtinken oan it probleem plestik sop.

title: Learlingen Simon Vestdijk yn Harns romje strân op

maintext:
Inisjatyf Marleen Jorritsma
De opromaksje yn Harns is in inisjatyf fan Marleen Jorritsma. Sy is learling oan de Vestdijk-skoalle en wie ferline jier te gast by de Feriene Naasjes yn New York foar in grutte konferinsje mei jongerein fan oer de hiele wrâld, dy't yn Wrâlderfgoedgebieten by see wenje. Marleen is opgroeid op Skylge en fynt it tige wichtich dat der omtinken komt foar it probleem fan de plestik sop en oare fersmoarging.
Mei har skoalle hat se dat freedtemoarn dien. Se hopet dat it har kollegalearlingen en oare jongerein bewust makket fan it probleem. De Waadferiening fynt it fan grut belang dat jongerein belutsen wurdt by de takomst fan it Waad en is bliid mei it inisjatyf fan Marleen.


description: Topriders, lykas Ireen Wüst, kinne harren sa dochs goed tariede op it kommende seizoen. Sneon is de earste training.

title: KNSB fangt reedriders sûnder sponsor op

maintext:
Sa kinne de riders harren dochs goed tariede op it kommende seizoen. Der komme 11 riders yn it team, wêrûnder de Olympysk kampioenen Ireen Wüst en Esmee Visser.
It team krijt Gerard van Velde en Peter Kolder as trainers. De KNSB hopet dat de topriders gau in eigen sponsor fine. Sneon is de earste training op it simmeriis fan Thialf.


title: FIDEO: Rugbyteam triuwt ambulânse út it sân op It Amelân

maintext: In rugbyteam út Haarlem hat dizze wike in ambulânse út it sân op It Amelân befrijt. De ambulânse moast by it strân wêze, mar koe dêrnei net mear fuortkomme, sa meldt NH Nieuws. Neffens de sjauffeur wie it sân troch it hege wetter sa sêft, dat de ambulânse fan goed 3.500 kilo fuortsakke wie. Mei in flink oantal rugbyspilers slagge it dochs noch de ambulânse út it sân te triuwen.


description: Op 8, 9, 11 en 12 oktober wurde sittingsdagen ynpland om de saak ynhâldlik te behanneljen.

title: Blokkade Sint-yntocht yn oktober ynhâldlik foar de rjochter; trije tsjûgen taheakke oan de list

maintext:
Yn totaal wurde 34 Friezen tusken de 20 en 60 jier fertocht fan it blokkearjen fan de A7 by De Jouwer, op 18 novimber foarich jier. Sy parkearren harren auto's op de dyk. Hjirtroch koene trije bussen mei oanhingers fan Kick Out Zwarte Piet net trochride nei Dokkum, dêr't sy protestearje woene by de yntocht fan Sinteklaas. Der ûntstie in kilometerslange file op de A7. De demonstraasje tsjin Swarte Pyt gie úteinlik net troch nei in needbefel fan de gemeente Dongeradiel.
Neffens it Iepenbier Ministearje soarge de blokkade foar in gefaarlike situaasje. Ek it behinderjen fan de demonstraasje sels wurdt de blokkearders oanrekkene. In frou wurdt ek fertocht fan opruiïng, om't sy op Facebook oprôp ta de blokkade.


description: Ferslachjouwer René Koster praat op de Freedsmerk mei minsken oer de 'plestik sop.

title: Freedsmerk: 'Wy binne wrâldkampioen nestbevuiler'

maintext: "It is tryst mar der is kwealik noch wat te keap dat net yn plestik ferpakt is." It is ien fan de reaksjes op de tradisjonele freedsmerk. Ferskate minsken besykje der yn it lyts wat oan te dwaan troch pûden en tassen sels mei te nimmen en faker te brûken. Mar dochs kinne je faak net om hinne: "De iisberchslaad, de asperzjes, de paksoy, de bananen, de ierdbeien, alles is al foarferpakt yn plestik!"


description: De Wylde Swan is in grut sylskip mei Harns as thúshaven, de wrâldseeën as thúswetter en in soad jongerein as tydlike bemanning. Snein waard fiert dat sy no

title: Sylskip Wylde Swan fiert jubileum yn Harns

maintext: Masterskip Wylde Swan bestiet no fiif jier en dat feestje waar snein beskieden fierd. Yn dy fiif jier tiid hat der in soad jongerein mei west op fiere reizen mei it grutte sylskip. It ôfrûne wykein kaam it skip fanút Kuba wer oan yn Harns; de thúshaven dêr't it skip mar twa kear yn it jier is.


description: Hy hie 9 oeren, 8 minuten en 41 sekonden nedich foar 3,8 kilometer swimmen, 180 kilometer fytsen en in hiele maraton hurdrinnen.

title: Jacob Veenstra wint Frysman-triatlon by It Reaklif

maintext:
De swiere triatlon sette sneintemoarn om 7.30 oere útein by It Reaklif by Skarl. Oer it swimmen die Veenstra in oere en goed tolve minuten. Doe lei er noch net earste, mar nei it hurdfytsen wol. Mei de goed 42 kilometer hurdrinnen (yn goed trije oeren en tsien minuten) rûn er allinnich mar fierder út. Uteinlik wie syn foarsprong op Jeroen Visser, de nûmer twa, mear as 35 minuten.
Anton Theo Borger út Surhústerfean waard fyfde, Dyan Hendriks fan Boalsert alfde en Lemster Kor Broers tolfde.
By de froulju wie Karla Schipper út Grins de bêste yn 11 oeren, 2 minuten en 44 sekonden.


description: Goed 22 dielnimmers stride yn teams om in sjuery fan grutte bedriuwen en ynstellingen te oertsjûgjen fan harren idee.

title: De Innovation Games sykje nei it bêste sirkulêre idee fan Fryslân

maintext: In wike lang de striid oangean om it meast innovative idee te betinken, dat is yn it koart de bedoeling fan de Innovation Games. De wedstriid wurdt dizze wike hâlden yn Fryslân. Yn totaal dogge der 22 minsken mei, dy't ûnderferdield binne yn fjouwer teams. Sy moatte mei-inoar stride om it meast duorsume konsept te betinken. En dit konsept moat ek nochris de mienskip ferbetterje.


description: De frou hat 'in soad help' nedich, neffens de rjochtbank.

title: Burgumse dy't freon stuts mei slachtersmês nei leafdesdrama moat wurkstraf dwaan

maintext:
In 46-jierrige frou út Burgum moat 180 oeren wurkstraf dwaan om't se yn febrewaris har freon mei in slachtersmês yn it skouder stuts. Se krige ek in finzenisstraf, mar dy wie gelyk oan de 42 dagen dy't se al fêstsitten hie. Dêr boppe-op joech de rjochter har 240 dagen sel ûnder betingst. It Iepenbier Ministearje easke twa wiken lyn 16 moannen sel.
It OM seach de died fan de frou as poging ta deaslach, mar de rjochtbank gie út fan in poging ta swiere mishanneling.
De frou hie yn de nacht fan 15 op 16 febrewaris speed en alkohol brûkt en koe har neat mear fan dy nacht foar de geast helje.
De rjochtbank seit dat de Burgumse 'in soad help' nedich hat. Sy moat har behannelje litte en yn de proeftiid fan 3 jier mei se gjin alkohol en drugs brûke. Oan har eks-freon moat se in skeafergoeding fan 300 euro betelje. In kontaktferbod, dat it OM ek easke hie, krige de frou net, omdat se sei dat se gjin kontakt mear ha wol mei har eks.


title: Brân yn Drachtster loads

maintext:
De brânwacht is tongersdeitemoarn yn aksje kaam foar in brân yn in loads yn Drachten. De brân wie boppe yn it dak fan de leechsteande loads oan de Tussendiepen. Om't der asbest op it dak leit en der in protte reek frijkaam, sette de brânwacht de strjitte ôf. Nei in lytse tweintich minuten koe it sein brân master jûn wurde.
It is noch ûndúdlik wat de oarsaak fan de brân is.


description: Jonge online ûndernimmers kinne inoar tenei treffe fia in nij online platfoarm: Young Entrepeneurs and Startups.

title: Jonge online ûndernimmers sykje inoar op

maintext:
It is de nije generaasje ûndernimmers: de online ûndernimmers. Se wurkje benammen mei bedriuwen op ynternet fia de digitale sneldyk. Ek dy ûndernimmers hawwe ferlet fan kontakt. Dêr is yn Noard-Nederlân no in organisaasje foar oprjochte: YES, Young Entrepeneurs and Startups.
It platfoarm is bedoeld om (jonge) ûndernimmers dy't yn it digitale tiidrek opgroeid binne en online bedriuwen hawwe. De nije generaasje sjocht hiel oars oan tsjin ûndernimmen as de âlde sakelju. Se wolle njonken jild fertsjinje ek wat oan de ferbettering fan de wrâld bydrage. Se binne fernijender en hawwe in dúdlike fyzje, sa sizze de oprjochters fan YES.
Ek yn Fryslân binne der in hiel soad ûndernimmers dy't in digitale saak hawwe. It is net allinnich de Rânestêd dêr't moaie dingen barre, seit ien fan de oprjochters fan YES, Freya Liemburg. Wa't ynteressearre is yn dit foarum kin ynformaasje fine op yesdigital.nl.


description: Made in Holland is de namme fan de nije útstalling yn it Keramykmuseum Princessehof yn Ljouwert. It is in oersjoch fan 400 jier Nederlânsk keramyk.

title: Kolleksje Made in Holland yn Karemiekmuseum mooglik op reis

maintext:
Undersyk
Spesjaal foar dizze eksposysje hat it museum yngreven ûndersyk dien nei wat der eins barde mei al it diggelguod dat yn Nederlân makke waard. Opfallend is dat in soad eksportearre waard nei Poalen. Konservator Karin Gaillard kaam dêr by tafal achter by in besite oan in museum yn Gdansk: "Ik liep daar en ineens zag ik daar allemaal bekend aardewerk. Dat was voor mij de aanleiding om er dieper in te duiken."
Bliken docht dat yn Poalen op in soad plakken ek diggelguod opgroeven wurdt. Stikjes dêrfan binne ek te sjen yn de útstalling. "Wat ook opvalt, is dat de Polen het aardewerk zijn gaan namaken", sa seit Gaillard. Fan de útkomsten fan it ûndersyk is in boek makke.


description: Wurkgroep ropt boargers op petysje tsjin nije gasboarrings te ûndertekenjen

title: Ferset tsjin nije gasboarrings yn Smellingerlân

maintext:
De jûn waard organisearre troch de wurkgroep 'Laat het gas niet winnen'. Dy wurkgroep bestiet út leden fan doarpsbelangen fan ferskate doarpen yn de gemeente. Ferskate sprekkers fertelden wêrom't we fan it gas ôf moatte. De measte harkers wienen it dêr folslein mei iens.
De petysje 'Tegen nieuwe gasveldboringen in Smallingerland' is oant no ta troch in lytse 1200 minsken ûndertekene.


description: Dêrby is ek in grut part fan de akteurs oanwêzich. Der is plak foar 2.500 minsken.

title: Premjêre Redbad yn de iepen loft op it Saailân

maintext: In grut part fan de akteurs is oanwêzich by de premjêre fan Redbad. Der is in foarprogramma mei muzyk en in presintaasje fan de cast. Dat begjint om 21.30 oere. Op it Saailân is plak foar 2.500 minsken.


description: De prins komt ein septimber nei de earste Europeeske wettertechnologywike fan wetterynstitút Wetsus yn Ljouwert.

title: Prins Constantijn nei earste Europeeske wetterdei yn Ljouwert

maintext:
Prins Constantijn komt ein septimber nei de earste Europeeske wettertechnologywike yn Ljouwert. Dat hat it wetterynstitút Wetsus bekend makke. Yn de wettertechnologywike moetsje ferskate partijen op it mêd fan ynnovaasje en technology fan bedriuwen, universiteiten en oerheden elkoar. Sy besjogge hoe't gearwurking bydrage kin oan oplossingen foar ûnder oare wetterfersmoarging en in tekoart oan wetter.
Underdiel fan de Europeeske wettertechnologywike is it jierlikse Wetsus Congres. De earste Europeeske wettertechnologywike is fan 24 oant 27 septimber.